KOMISSION TÄYTÄNTÖÖNPANOASETUS (EU) 2022/128,

annettu 21 päivänä joulukuuta 2021,

Euroopan parlamentin ja neuvoston asetuksen (EU) 2021/2116 soveltamissäännöistä maksajavirastojen ja muiden elinten, varainhoidon, tilien tarkastamisen ja hyväksymisen, tarkastusten, vakuuksien ja avoimuuden osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisen maatalouspolitiikan rahoituksesta, hallinnoinnista ja seurannasta sekä asetuksen (EU) N:o 1306/2013 kumoamisesta 2 päivänä joulukuuta 2021 annetun Euroopan parlamentin ja neuvoston asetuksen (EU) 2021/2116 (1) ja erityisesti sen 11 artiklan 2 kohdan, 12 artiklan 4 kohdan, 32 artiklan 9 kohdan, 39 artiklan 4 kohdan, 41 artiklan 1 kohdan neljännen alakohdan, 42 artiklan 1 kohdan toisen alakohdan, 43 artiklan 2 kohdan, 47 artiklan 2 kohdan, 51 artiklan 3 kohdan, 53 artiklan 2 kohdan, 54 artiklan 5 kohdan, 55 artiklan 7 kohdan, 58 artiklan, 59 artiklan 9 kohdan, 64 artiklan 4 kohdan, 82 artiklan, 92 artiklan, 95 artiklan 1 kohdan sekä 100 artiklan,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (2) ja erityisesti sen 223 artiklan 3 kohdan,

sekä katsoo seuraavaa:

(1) Asetuksessa (EU) 2021/2116 vahvistetaan perussäännöt, jotka koskevat yhteisen maatalouspolitiikan rahoitusta, hallinnointia ja seurantaa, muun muassa maksajavirastojen ja koordinointielinten hyväksymistä, varainhoitomenettelyjä, tilien tarkastamista ja hyväksymistä koskevia menettelyjä, mukaan lukien toimien tarkastukset, vakuudet ja avoimuus. Sen varmistamiseksi, että asetuksella luotu uusi oikeuskehys toimii moitteettomasti ja että sitä sovelletaan yhdenmukaisesti, komissiolle on siirretty valta antaa tiettyjä sääntöjä näillä aloilla täytäntöönpanosäädösten avulla. Uusilla säännöillä olisi korvattava komission täytäntöönpanoasetuksen (EU) N:o 908/2014 (3) asiaankuuluvat säännökset.

(2) Jäsenvaltioiden olisi hyväksyttävä ainoastaan sellaiset maksajavirastot, jotka täyttävät komission delegoidun asetuksen (EU) 2022/127 (4) 1 artiklan 2 kohdassa tarkoitetut tietyt unionin tasolla vahvistetut vähimmäistason hyväksymisperusteet. Olisi vahvistettava säännöt, jotka koskevat maksajavirastojen ja koordinointielinten hyväksynnän myöntämistä, uudelleen tarkastelemista ja peruuttamista.

(3) Jäsenvaltioiden olisi pidettävä maksajavirastonsa jatkuvassa valvonnassa. Jäsenvaltioiden olisi luotava tietojenvaihtojärjestelmä, jonka kautta voidaan raportoida ja antaa toimivaltaisille viranomaisille tietoa epäillyistä sääntöjenvastaisuustapauksista. Olisi otettava käyttöön menettely, jonka avulla jäsenvaltiot käsittelevät tällaisia tapauksia ja johon olisi sisällyttävä velvoite laatia suunnitelma mahdollisten havaittujen puutteiden korjaamiseksi tietyssä määräajassa. Sellaisten menojen osalta, jotka ovat sellaisten maksajavirastojen maksamia, jotka ovat edelleen hyväksyttyjä jäsenvaltiossaan, vaikka ne eivät ole panneet täytäntöön tällaista suunnitelmaa tietyssä määräajassa, komission olisi voitava soveltaa puutteisiin asetuksen (EU) 2021/2116 55 artiklassa säädettyä sääntöjenmukaisuuden tarkastamismenettelyä.

(4) Hyväksytyistä maksajavirastoista vastaavien henkilöiden on asetuksen (EU) 2021/2116 9 artiklan 3 kohdan ensimmäisen alakohdan d alakohdan mukaisesti laadittava johdon vahvistuslausuma toimitettujen tietojen täydellisyydestä ja oikeellisuudesta, käyttöön otettujen hallintojärjestelmien asianmukaisesta toiminnasta sekä siitä, että menot on suoritettu asetuksen (EU) 2021/2116 37 artiklan mukaisesti. Olisi annettava säännöt tällaisen johdon vahvistuslausuman sisällöstä ja muodosta.

(5) Olisi annettava säännöt, jotka koskevat asetuksen (EU) 2021/2116 10 artiklassa tarkoitettujen koordinointielinten toimintaa sekä kyseisen asetuksen 12 artiklassa tarkoitettujen todentamisviranomaisten tehtäviä. Lisäksi olisi täsmennettävä todentamisviranomaisten laatimien todistusten ja kertomusten sisältö sen varmistamiseksi, että niistä on apua komissiolle tilien hyväksymis- ja tarkastamismenettelyn yhteydessä.

(6) Niiden määrärahojen moitteettoman hallinnoinnin varmistamiseksi, jotka on otettu unionin talousarvioon Euroopan maataloustukirahastoa, jäljempänä ’maataloustukirahasto’, ja Euroopan maaseudun kehittämisen maatalousrahastoa, jäljempänä ’maaseuturahasto’, yhdessä jäljempänä ’rahastot’, varten, maksajavirastojen olisi pidettävä erillistä kirjanpitoa molemmista rahastoista ja molemmille rahastoille maksetuista maksuista ja käyttötarkoitukseensa sidotuista tuloista. Tämän vuoksi maksajavirastojen pitämään kirjanpitoon olisi merkittävä selvästi molempien rahastojen osalta asetuksen (EU) 2021/2116 5 artiklan 2 kohdan sekä 6 ja 45 artiklan nojalla toteutuneet menot ja käyttötarkoitukseensa sidotut tulot, ja kyseiset menot ja tulot olisi voitava yhdistää unionin talousarviossa resursseihin, jotka on asetettu rahastojen käyttöön.

(7) Yhteisen maatalouspolitiikan rahoitus toteutetaan euroina, mutta jäsenvaltioille, jotka eivät ole ottaneet euroa käyttöön, annetaan mahdollisuus suorittaa maksut tuensaajille kansallisessa valuutassaan. Kokonaismenojen ja -tulojen vahvistamista varten on tarpeen täsmentää, että asiaankuuluvien maksajavirastojen on kyettävä toimittamaan menoja ja tuloja koskevat tiedot sekä euroina että valuuttana, jona ne on maksettu ja saatu.

(8) Menot, jotka yhteisrahoitetaan unionin talousarviosta ja kansallisista talousarvioista maaseuturahaston yhteydessä maaseudun kehittämiseksi, perustuvat YMP:n strategiasuunnitelmiin, joissa määritellään eri interventiotyypit ja erityiset maksuosuudet. Moitteettoman varainhoidon periaatteen mukaisesti kyseisiä menoja olisi seurattava ja ne olisi tällä perusteella merkittävä kirjanpitoon, jotta kaikki toimet voidaan tunnistaa YMP:n strategiasuunnitelman, interventiotyypin ja erityisten maksuosuuksien mukaan. Näin voidaan varmistaa, että toteutuneiden menojen ja osoitettujen varojen välinen vastaavuus on todennettavissa. Samassa yhteydessä olisi täsmennettävä, mitkä seikat maksajavirastojen olisi otettava huomioon. Maksajavirastojen olisi erityisesti ilmoitettava selkeästi kirjanpidossa julkisten ja unionin varojen alkuperä toteutetun rahoituksen yhteydessä. Lisäksi tuensaajilta takaisin perittävät ja jo perityt määrät olisi yksilöitävä ja esitettävä alkuperäisten toimien yhteydessä.

(9) Jäsenvaltiot antavat käyttöön varat, joita tarvitaan asetuksen (EU) 2021/2116 5 artiklassa tarkoitettujen maataloustukirahaston menojen rahoittamiseen, ennen kuin komissio rahoittaa kyseiset menot toteutuneiden menojen kuukausittaisina korvauksina. Vaihtoehtoisesti jäsenvaltiot vastaanottavat maaseuturahaston menoihin ennakkomaksun, joka tarkastetaan ja hyväksytään myöhemmin vuotuisen tilien tarkastamisen ja hyväksymisen yhteydessä asetuksen (EU) 2021/2116 53 artiklan mukaisesti. Rahoitusvirtojen moitteettoman hallinnoinnin varmistamiseksi jäsenvaltioiden olisi kerättävä tiedot, jotka ovat välttämättömiä, jotta voidaan osoittaa näiden kuukausittaisten korvausten ja välimaksujen osalta suoritettujen menojen täydellisyys, täsmällisyys ja todenperäisyys, ja pidettävä niitä komission käytettävissä sitä mukaa, kun menot ja tulot toteutuvat, tai toimitettava ne komissiolle säännöllisin väliajoin. Jäsenvaltioiden olisi toimitettava nämä tiedot komissiolle väliajoin, jotka on mukautettu molempien rahastojen hallinnointimenetelmiin. Tietojen toimittaminen tällaisin väliajoin ei saisi rajoittaa jäsenvaltioiden velvollisuutta pitää todentamista varten komission käytettävissä täydelliset tiedot, jotka on kerätty menojen asianmukaisen seurannan varmistamiseksi.

(10) Maksajavirastojen yleiset kirjanpitovelvollisuudet koskevat tietoja, joita vaaditaan unionin rahastojen hallinnointia ja valvontaa varten. Nämä velvoitteet eivät kuitenkaan kata vaatimuksia, jotka koskevat menojen korvaamista ja tietoja, jotka komissiolle on toimitettava tällaisen korvauksen saamiseksi. Sen vuoksi olisi täsmennettävä, mitkä rahastoista rahoitettavia menoja koskevat tiedot on toimitettava säännöllisesti komissiolle. Jäsenvaltioiden komissiolle toimittamien tietojen olisi oltava sellaisessa muodossa, että komissio pystyy käyttämään niitä suoraan ja mahdollisimman tehokkaasti rahastojen tilien hallintoon ja asiaan liittyviin maksuihin. Tämän tavoitteen saavuttamiseksi kaikki jäsenvaltioiden ja komission välillä saataville asetettavat ja välitettävät tiedot olisi lähetettävä sähköisesti.

(11) Asetuksen (EU) 2021/2116 90 artiklan 1 kohdan c alakohdan mukaisesti komissiolle on myös lähetettävä asetettuja määräaikoja noudattaen rahastoista rahoitettuihin toimiin liittyvien interventioiden ja toimenpiteiden osalta menoilmoitukset, jotka toimivat myös maksupyyntöinä. Menoilmoituksiin on liitettävä tarvittavat tiedot. Jotta jäsenvaltiot, hyväksytyt koordinointielimet ja maksajavirastot voisivat laatia kyseiset menoilmoitukset yhdenmukaisten sääntöjen mukaisesti ja jotta komissio voisi ottaa maksupyynnöt huomioon, olisi vahvistettava edellytykset, joiden perusteella kyseiset menot voidaan ottaa huomioon maataloustukirahaston ja maaseuturahaston talousarvioissa. Tällaisissa edellytyksissä olisi täsmennettävä säännöt, joiden perusteella menot ja tulot, erityisesti käyttötarkoitukseensa sidotut tulot ja mahdolliset oikaisut, kirjataan ja miten niistä ilmoitetaan tosiasiallisesti.

(12) Jos jäsenvaltioiden maataloustukirahaston yhteydessä toimittamiin menoilmoituksiin perustuvat ennakkositoumukset, jotka voitaisiin myöntää Euroopan parlamentin ja neuvoston asetuksen (EU, Euratom) 2018/1046 (5) 11 artiklan 2 kohdan b alakohdan nojalla, ovat kokonaismäärältään yli 75 prosenttia kuluvan varainhoitovuoden vastaavien määrärahojen kokonaismäärästä, komissio vähentää kyseisiä määriä. Moitteettoman varainhoidon periaatteen mukaisesti tämä vähennys on jaettava jäsenvaltioiden kesken suhteellisesti niiltä saatujen menoilmoitusten perusteella. Sen varmistamiseksi, että käytettävissä olevat määrärahat jaetaan oikeudenmukaisesti jäsenvaltioiden kesken, on syytä säätää, että maataloustukirahaston kuukausimaksuja vähennetään prosenttiosuutena kunkin jäsenvaltion toimittamasta menoilmoituksesta, ja että kuukauden osalta maksamatta jäänyt määrä jaetaan uudelleen seuraavien kuukausimaksujen yhteydessä komission päätösten perusteella.

(13) Kuukausimaksuista päätettyään komission olisi annettava jäsenvaltioiden käyttöön rahastoista rahoitettavien menojen kattamiseen tarvittavat varat noudattaen käytännön menettelysääntöjä ja edellytyksiä, jotka olisi määriteltävä jäsenvaltioiden komissiolle toimittamien tietojen ja komission käyttöön ottamien tietojärjestelmien perusteella.

(14) Ehtona sille, että maksajavirastoille korvataan julkisista interventioista aiheutuvat menot, on se, että ne sisällyttävät menoilmoitukseensa ne arvot ja määrät, jotka on kirjattu ylös sitä kuukautta seuraavan kuukauden aikana, jota julkisen varastoinnin toimet koskevat. Korvausmenettelyn sujuvuuden takaamiseksi on tarpeen täsmentää, miten nämä tiedot, joita tarvitaan kustannusten ja menojen laskemiseen, on ilmoitettava komissiolle.

(15) Delegoidun asetuksen (EU) 2022/127 3 artiklan 3 kohdan mukaisesti julkisten interventiovarastojen kirjanpidon avulla on voitava varmistaa paitsi maksettu unionin rahoituksen määrä myös interventiovarastojen tilanne. Tätä varten maksajavirastojen olisi pidettävä erikseen varastokirjanpitoa ja liikekirjanpitoa, jotka sisältävät varastojen seurantaan sekä julkisista interventiotoimenpiteistä aiheutuvien menojen ja tulojen rahoitushallinnointiin tarvittavat tiedot.

(16) Julkisen varastoinnin interventiotoimenpiteiden osalta maksajavirastojen on sisällytettävä kirjanpitoonsa määriin, arvoihin ja tiettyihin keskiarvoihin liittyvät tiedot. On kuitenkin olosuhteita, joissa tiettyjä toimia ja menoja ei pitäisi merkitä kirjanpitoon tai ne olisi kirjattava siihen erityisiä sääntöjä noudattaen. Jotta voidaan varmistaa yhtäläinen kohtelu ja suojata unionin taloudelliset edut, tällaiset olosuhteet olisi täsmennettävä, tarvittaessa myös järjestelyt toimien ja menojen merkitsemiseksi kirjanpitoon.

(17) Julkisen varastoinnin interventiotoimenpiteistä aiheutuviin menoihin ja tuloihin liittyvien tietojen kirjanpitopäivä riippuu niiden tapahtumien luonteesta, joita ne koskevat, ja kyseinen päivä voidaan määrittää sovellettavassa alakohtaisessa maatalouslainsäädännössä. Tässä yhteydessä on tarpeen vahvistaa yleinen sääntö, jossa täsmennetään tiedot, jotka on merkittävä kirjanpitoon interventiotoimenpiteistä johtuvan materiaalitoiminnon toteuttamispäivänä, ja erityistapaukset, jotka on otettava huomioon.

(18) Moitteettoman varainhoidon varmistamiseksi jäsenvaltioiden olisi toimitettava komissiolle ennusteet määristä, jotka maaseuturahastosta olisi vielä rahoitettava maatalouden varainhoitovuoden kuluessa, sekä arviot rahoituspyynnöistä seuraavalle varainhoitovuodelle. Jotta komissio voisi täyttää velvollisuutensa, kyseiset tiedot olisi toimitettava sille riittävän ajoissa ja joka tapauksessa kahdesti vuodessa, viimeistään kunkin vuoden 31 päivänä tammikuuta ja 31 päivänä elokuuta.

(19) Asetuksen (EU) 2021/2116 32 artiklan 9 kohdan mukaisesti on asetettava määräajat maaseuturahaston menoilmoitusten laatimiselle. Ottaen huomioon maaseuturahaston osalta sovellettavien kirjanpitosäännösten erityispiirteet, ennakkomaksun käyttö ja interventioiden, toimenpiteiden ja teknisen avun rahoitus kalenterivuosittain, olisi säädettävä kyseisten menojen ilmoittamisesta väliajoin, jotka on mukautettu kyseisiin erityisedellytyksiin.

(20) Jäsenvaltioiden on ilmoitettava komissiolle kaikki tuensaajille ennen YMP:n strategiasuunnitelman hyväksymistä omalla vastuullaan maksamansa maaseuturahaston maksut ensimmäisessä menoilmoituksessa kyseisen ohjelman hyväksymisen jälkeen. Samaa sääntöä sovelletaan soveltuvin osin YMP:n strategiasuunnitelman muuttamiseen. Kirjanpitoa varten on tarpeen selventää, että maksajavirastojen ennen YMP:n strategiasuunnitelman hyväksymistä tai YMP:n strategiasuunnitelman muuttamista maksamia maksuja koskevan ilmoituksen olisi vastattava asianomaisia ilmoituskausia. Lisäksi kaikki maksajavirastojen sen kauden aikana maksamat menot, jona YMP:n strategiasuunnitelma tai sen muutos hyväksytään, olisi ilmoitettava viimeistään vastaavalle kaudelle vahvistetun määräajan kuluessa. On myös tarpeen selventää, että jos YMP:n strategiasuunnitelmaan tehdään muutoksia, kyseistä sääntöä ei pitäisi soveltaa rahoitussuunnitelman mukauttamiseen.

(21) Euroopan parlamentin ja neuvoston asetuksen (EU) 2021/2115 (6) 80 artiklan mukaisesti tukea voidaan myöntää rahoitusvälineiden muodossa, kuten Euroopan parlamentin ja neuvoston asetuksen (EU) 2021/1060 (7) 58 artiklassa säädetään, asetuksen (EU) 2021/2115 73–78 artiklassa tarkoitetuissa interventiotyypeissä. Sen vuoksi on aiheellista säätää, että menot on ilmoitettava varainhoitovuonna, jona asetuksen (EU) 2021/2116 32 artiklan 3 ja 4 kohdassa tarkoitetut edellytykset täyttyvät ja maksajavirasto on toteuttanut ne ennen varainhoitovuoden loppua.

(22) Tämän asetuksen tarkoituksena on vahvistaa, miten lasketaan unionin rahoitusosuus, joka maksetaan ilmoitettujen menojen osalta maksuosuuden tai kiinteän määrän perusteella. Olisi selvennettävä, että asiaankuuluvaa säännöstä sovelletaan YMP:n strategiasuunnitelman mukaisiin ja rahoitussuunnitelmassa mainittuihin maaseuturahastoon liittyviin maksuihin, erityisesti asetuksen (EU) 2021/2116 6 artiklassa tarkoitettuihin maaseuturahaston menoihin, ja tiettyihin asetuksen (EU) 2021/2115 155 ja 157 artiklassa tarkoitettuihin tukikelpoisiin menoihin, jotka perustuvat maaseuturahaston rahoitusosuuteen ja tekniseen apuun kiinteänä määränä.

(23) Komission ja jäsenvaltioiden välillä vaihdettavat tiedot ja asiakirjat sekä jäsenvaltioiden komission saataville asettamat ja toimittamat tiedot lähetetään yleensä sähköisessä muodossa. Jotta tällaista rahastoihin liittyvää tietojenvaihtoa voidaan parantaa ja lisätä, on kehitetty tietojärjestelmiä. Tällaisia järjestelmiä olisi käytettävä jatkossakin ja otettava käyttöön edelleen sen jälkeen, kun jäsenvaltiot ovat saaneet asiaa koskevan ilmoituksen maatalousrahastojen komitean kautta.

(24) Edellytyksiä, jotka liittyvät tietojenkäsittelyyn kyseisissä tietojärjestelmissä, sekä niiden asiakirjojen muotoa ja sisältöä, jotka on toimitettava asetuksen (EU) 2021/2116 mukaisesti, on usein tarkistettava, jotta ne vastaisivat sovellettaviin säädöksiin tehtyjä muutoksia tai hallintoon liittyviä tarpeita. Kyseisten tavoitteiden saavuttamiseksi ja menettelyjen yksinkertaistamiseksi sekä sen varmistamiseksi, että asianomaiset tietojärjestelmät saadaan pikaisesti toimintakuntoon, on syytä määritellä asiakirjojen muoto ja sisältö niiden vakiomuotoisten mallien ja menettelyjen perusteella, joita komission olisi mukautettava ja päivitettävä maatalousrahastojen komitealta saamiensa tietojen mukaisesti.

(25) Asetuksen (EU) 2021/2116 59 artiklan mukaan jäsenvaltiot ovat maksajavirastojensa kautta vastuussa rahastojen menojen hallinnosta ja valvonnasta. Rahoitustoimia koskevien tietojen toimittaminen, tallentaminen tietojärjestelmiin ja päivittäminen olisi sen vuoksi toteutettava maksajavirastojen vastuulla taikka itse maksajavirastojen toimesta tai sellaisten tahojen toimesta, joille tämä tehtävä on siirretty, tarvittaessa hyväksytyn koordinointielimen välityksellä. Jäsenvaltioiden olisi ilmoitettava komissiolle tilin nimi tai numero komission osoittamassa muodossa.

(26) Menoilmoitusta ja johdon vahvistuslausumaa koskevassa menettelyssä käytettävien sähköisten allekirjoitusten tai hyväksyntöjen on oltava Euroopan parlamentin ja neuvoston asetuksessa (EU) N:o 910/2014 (8) säädettyjen vaatimusten mukaisia. Sen vuoksi tarvitaan säännös näiden vaatimusten täytäntöönpanosta.

(27) Olisi vahvistettava asetuksen (EU) 2021/2116 42 artiklassa tarkoitettujen toimintasuunnitelmien rakennetta koskevat yksityiskohtaiset säännöt, koska on tarpeen varmistaa, että jäsenvaltiot ilmoittavat selkeästi korjaavat toimet ja niiden toteuttamisaikataulun. Komission olisi laadittava malli, joka antaa jäsenvaltioille ohjausta toimintasuunnitelmien odotetun rakenteen osalta. Kyseistä mallia olisi käytettävä sähköisessä muodossa tapahtuvassa tietojenvaihdossa, jotta helpotetaan komission ja asianomaisten jäsenvaltioiden välistä viestintää. Kun kyseessä ovat toimintasuunnitelmat, jotka johtuvat mainitun asetuksen 68, 69 ja 70 artiklassa tarkoitettujen korjaavien toimien yhteydessä havaituista puutteista, puutteiden korjaamiseksi jo toteutetut toimet olisi otettava huomioon.

(28) Asetuksen (EU) 2021/2116 59 artiklan 1 kohdan e alakohdan mukaan jäsenvaltiot ovat maksajavirastojensa kautta vastuussa aiheettomasti suoritettujen maksujen perimisestä takaisin korkoineen. Jotta voidaan varmistaa kyseisten säännösten tehokas ja asianmukainen soveltaminen, on aiheellista vahvistaa kuittaamista koskevat säännöt. Jäsenvaltioiden velvollisuus periä takaisin aiheettomasti maksetut määrät voidaan panna täytäntöön eri tavoin, sanotun kuitenkaan rajoittamatta perimättä jätettäviä kansallisia vähimmäismääriä. Toimiva ja kustannustehokas velanperintäkeino on vähentää saatavat velalliselle tulevaisuudessa suoritettavista maksuista, kun velka on todettu kansallisen lainsäädännön mukaisesti, sanotun kuitenkaan rajoittamatta muiden kansallisessa lainsäädännössä säädettyjen täytäntöönpanotoimien soveltamista. Sen vuoksi olisi oltava pakollista, että jäsenvaltiot soveltavat kyseistä perintämenetelmää. Olisi vahvistettava sen yhteiset soveltamisedellytykset.

(29) Olisi vahvistettava yksityiskohtaiset säännöt asetuksen (EU) 2021/2116 53 artiklassa säädettyä tilien tarkastus- ja hyväksymismenettelyä, asetuksen 54 artiklassa säädettyä tuloksellisuuden tarkastamis- ja hyväksymismenettelyä ja asetuksen 55 artiklassa säädettyä sääntöjenmukaisuuden tarkastamista varten samoin kuin sitä menettelyä varten, jonka avulla asiaankuuluvat määrät on tapauksen mukaan vähennettävä jostakin komission jäsenvaltiolle seuraavaksi suorittamasta maksusta tai lisättävä siihen.

(30) Asetuksen (EU) 2021/2116 53 artiklassa säädetyn tilien tarkastamis- ja hyväksymismenettelyn osalta on tarpeen täsmentää maksajavirastojen vuotuisten tilinpäätösten sisältö sekä vahvistaa päivämäärä kyseisten tilien ja muiden asiaankuuluvien asiakirjojen toimittamiseksi komissiolle. Lisäksi olisi täsmennettävä, miten kauan maksajavirastojen on säilytettävä kaikkia menoja ja käyttötarkoitukseensa sidottuja tuloja koskevat tositteet komission saatavilla.

(31) Sen varmistamiseksi, että tuloksellisuuden tarkastamista ja hyväksymistä koskeva päätös hyväksytään asetuksen (EU) 2021/2116 54 artiklan 1 kohdassa säädetyssä määräajassa, on aiheellista vahvistaa tietojenvaihdolle erityiset määräajat, joita komission ja jäsenvaltioiden on noudatettava. Lisäksi tuloksellisuuden tarkastamis- ja hyväksymismenettelyssä olisi annettava jäsenvaltioille oikeus perustella havaitut eroavuudet ja arvioitava asianmukaisesti menojen vähentämiseen tarvittavat tiedot.

(32) Sen varmistamiseksi, että tavanomaisissa tapauksissa sääntöjenmukaisuuden tarkastamismenettely saadaan päätökseen kohtuullisessa ajassa, eri menettelyvaiheille on aiheellista vahvistaa erityiset määräajat, joita komission ja jäsenvaltioiden on noudatettava. Samalla komission olisi kuitenkin voitava pidentää kyseisiä määräaikoja, jos se on välttämätöntä tutkittavana olevan tapauksen monimutkaisuuden vuoksi. Sääntöjenmukaisuuden tarkastamismenettelyssä olisi annettava jäsenvaltioille oikeus kontradiktoriseen menettelyyn ja arvioitava asianmukaisesti tiedot, jotka ovat tarpeen rahastoja koskevien riskien arvioimiseksi.

(33) YMP:n menoja, mukaan lukien ryhmien yksilöintiä koskevia menoja, koskevien jäsenvaltioiden tarkastusten täydentämiseksi ja tehostamiseksi olisi säädettävä, että ne voivat käyttää yhtä ainoaa komission käyttöön asettamaa tiedonlouhintavälinettä.

(34) On aiheellista vahvistaa myös säännöt asetuksen (EU) 2021/2116 77 artiklan mukaisista jäsenvaltioiden suorittamista toimien tarkastuksista, erityisesti yritysten valinnasta, tarkastusten tiheydestä ja aikataulusta, keskinäisestä avunannosta sekä valvontasuunnitelmien ja -kertomusten sisällöstä.

(35) Delegoidulla asetuksella (EU) 2022/127 vahvistetaan säännöt, joilla täydennetään vakuuksia koskevaa oikeuskehystä, erityisesti vaatimusta vakuuden asettamisesta, vakuuksiin sovellettavia edellytyksiä sekä vakuuden asettamista, vapauttamista ja menettämistä. Kyseisten sääntöjen yhdenmukaisen soveltamisen varmistamiseksi olisi säädettävä vakuuden muodosta, vakuuden asettamis- ja vapauttamismenettelyistä sekä asiaankuuluvasta tietojenvaihdosta ja viestinnästä.

(36) Avoimuutta koskevassa asetuksen (EU) 2021/2116 V osaston IV luvussa säädetään, että jäsenvaltioiden on julkistettava vuosittain rahastojen tuensaajat sekä muun muassa kunkin tuensaajan rahastoista saamien varojen määrät. Tämän vuoksi kyseisen julkistamisen muoto olisi vahvistettava kyseisen asetuksen 98 artiklan mukaisesti. Kyseinen julkistaminen ei saisi ylittää sitä, mikä on tarpeen avoimuustavoitteiden saavuttamiseksi.

(37) Asetuksen 2021/2116 98 artiklan 2 kohdan mukaan kuhunkin rahastoista rahoitettuun toimeen liittyvät, kunkin tuensaajan saamat tukimäärät on julkistettava. Avoimuuden lisäämiseksi ja unionin rahoituksen saajien määrän lisäämiseksi jäsenvaltioiden olisi lisäksi julkaistava tuensaajan saamien maksujen kokonaismäärä.

(38) Rahastojen varojen jakamista koskevan avoimuuden lisäämiseksi jäsenvaltioiden olisi kerättävä ja julkaistava tietoja, joiden avulla voidaan tunnistaa asetuksen (EU) 2021/2116 59 artiklan 4 kohdassa tarkoitetut konsernit.

(39) Asetuksen (EU) 2021/1060 49 artiklan 4 kohdan mukaan tiedot on julkaistava verkkosivustolla avoimessa koneellisesti luettavassa muodossa. Tämä muoto voi olla CVS tai XLXS. Yhteisten standardien saavuttamiseksi ja julkaistujen tietojen saatavuuden helpottamiseksi jäsenvaltioiden olisi käytettävä kaikkia tuensaajia koskevien tietojen esittämiseen yhtenäistä taulukkomuotoa. Verkkohakutyökalulla olisi varmistettava, että suuri yleisö voi tutustua tuensaajia koskeviin tietoihin helposti käytettävässä muodossa.

(40) Asetuksen (EU) 2021/2116 98 artiklan 2 kohdassa säädetään, että asetuksen (EU) 2021/1060 49 artiklan 3 ja 4 kohdassa tarkoitettuja julkistamisvaatimuksia sovelletaan tarvittaessa. Alkamispäivää ja päättymispäivää, jotka koskevat suorien tukien muodossa olevia interventiotyyppejä, maksujen muodossa olevia maaseudun kehittämisen interventioita, jotka toteutetaan tietyistä pakollisista vaatimuksista johtuvien luonnonhaittojen tai muiden aluekohtaisten haittojen johdosta, sekä Euroopan parlamentin ja neuvoston asetuksissa (EU) N:o 228/2013 (9) ja (EU) N:o 229/2013 (10) säädettyjä toimenpiteitä, ei pidetä merkityksellisinä, koska kyseiset toimet ovat vuotuisia. Sen vuoksi olisi säädettävä, että jäsenvaltiot voivat päättää olla julkaisematta kyseisiä tietoja.

(41) Yksilöiden suojelemiseksi henkilötietojen käsittelyssä asetuksen (EU) 2021/2116 98 artiklan 4 kohdassa säädetään, että jäsenvaltiot eivät saa julkaista enintään 1 250 euron suuruisen määrän saavien tuensaajien nimiä. Jäsenvaltion olisi sen sijaan käytettävä koodia asianomaista toimea koskevien tietojen antamiseksi. Samasta syystä siinä tapauksessa, että on mahdollista tunnistaa sellaisessa kunnassa, jossa tuensaajien lukumäärä on rajallinen, asuva tai siellä rekisteröity pieni tuensaaja, jäsenvaltion olisi sen sijaan julkaistava seuraava suurempi hallinnollinen yksikkö, johon kyseinen kunta kuuluu.

(42) Tietosuojavaatimusten noudattamiseksi rahastojen tuensaajille olisi ilmoitettava heitä koskevien tietojen julkistamisesta ennalta. Tuensaajille olisi ilmoitettava tästä tukihakemusten tai tietojen keräämisen yhteydessä.

(43) Julkaistujen tietojen julkisen saatavuuden helpottamiseksi jäsenvaltioiden on perustettava oma verkkosivusto asetuksen (EU) 2021/2116 98 artiklan 4 kohdan mukaisesti. Jäsenvaltioiden erilaisten organisaatiorakenteiden vuoksi kansallisella tasolla olisi päätettävä, mikä elin vastaa niiden oman verkkosivuston luomisesta ja ylläpidosta sekä tietojen julkaisemisesta. Komission olisi luotava verkkosivusto, joka sisältää linkit jäsenvaltioiden verkkosivustoille.

(44) Unionin on tehtävä tiettyjä ilmoituksia Maailman kauppajärjestölle (WTO) WTO:n maataloussopimuksen (11) 18 artiklan 2 kohdan mukaisesti, kuten täsmennetään 30 päivänä kesäkuuta 1995 päivätyn WTO:n asiakirjan G/AG/2 4 kohdassa. Näiden vaatimusten täyttämiseksi komission olisi vaadittava jäsenvaltioilta tiettyjä tietoja, erityisesti kotimaista tukea koskevia tietoja.

(45) Jotta yksinkertaistettaisiin ja vähennettäisiin jäsenvaltioiden ilmoitusvaatimuksia, jotka liittyvät tietojen toimittamiseen unionin kotimaista tukea koskevien WTO:n ilmoitusvelvoitteiden osalta, on aiheellista, että jäsenvaltiot toimittavat kansallisista lähteistä maksettujen menojen määrät samaan aikaan tilinpäätöksen kanssa.

(46) Selkeyden ja oikeusvarmuuden vuoksi täytäntöönpanoasetus (EU) N:o 908/2014 olisi kumottava. Mainitun asetuksen 21–24 artiklaa ja 27–34 artiklaa olisi kuitenkin edelleen sovellettava Euroopan parlamentin ja neuvoston asetuksen (EU) N:o 1305/2013 (12) mukaisten maaseudun kehittämisohjelmien ja asetuksen (EU) N:o 1308/2013 nojalla hyväksyttyjen toimenpideohjelmien täytäntöönpanoon, kun taas täytäntöönpanoasetuksen (EU) N:o 908/2014 59 artiklaa olisi edelleen sovellettava varainhoitovuosina 2021, 2022 ja 2023 suoritettuihin maksuihin. Lisäksi tiettyihin tilinpäätökseen sisällytettäviin tietoihin olisi edelleen sovellettava täytäntöönpanoasetuksen (EU) N:o 908/2014 liitteitä II ja III.

(47) Tätä asetusta olisi sovellettava samasta päivästä kuin asetusta (EU) 2021/2116. Jotta raportointi kuitenkin jatkuisi johdonmukaisena saman varainhoitovuoden aikana, tämän asetuksen asiaa koskevia säännöksiä olisi sovellettava jäsenvaltioille 16 päivästä lokakuuta 2022 aiheutuneisiin menoihin ja käyttötarkoitukseensa sidottuihin tuloihin.

(48) Jotta lisäksi voidaan varmistaa käynnissä olevien sääntöjenmukaisuuden tarkastamismenettelyjen johdonmukainen käsittely, tässä asetuksessa säädettyjä määräaikoja ei pitäisi soveltaa niihin menettelyihin, joiden osalta täytäntöönpanoasetuksen (EU) N:o 908/2014 34 artiklan 1 kohdan mukainen tiedonanto toimitetaan ennen 1 päivää tammikuuta 2024.

(49) Koska avoimuutta koskevaa asetuksen (EU) 2021/2116 V osaston IV lukua sovelletaan maksuihin, jotka on suoritettu varainhoitovuonna 2024 tai myöhemmin, kyseisiin maksuihin olisi sovellettava tämän asetuksen asiaa koskevia säännöksiä.

(50) Tässä asetuksessa säädetyt toimenpiteet ovat maatalousrahastojen komitean lausunnon mukaiset,

ON HYVÄKSYNYT TÄMÄN ASETUKSEN:

I LUKU

Maksajavirastot ja muut elimet

1 artikla Menettely maksajavirastojen hyväksymiseksi 1. Jäsenvaltioiden on nimettävä ministeriötason viranomainen, joka vastaa a) hyväksynnän myöntämisestä maksajavirastolle sekä hyväksynnän uudelleen tarkastelemisesta ja peruuttamisesta; b) toimivaltaiselle viranomaiselle tämän luvun nojalla osoitettujen tehtävien suorittamisesta. 2. Toimivaltaisen viranomaisen on tehtävä virallinen päätös maksajaviraston hyväksynnän myöntämisestä tai, sen jälkeen kun hyväksyntää on tarkasteltu uudelleen, hyväksynnän peruuttamisesta delegoidun asetuksen (EU) 2022/127 1 artiklan 2 ja 3 kohdassa tarkoitettujen hyväksymisperusteiden arvioinnin perusteella. Toimivaltaisen viranomaisen on viipymättä ilmoitettava komissiolle hyväksynnöistä ja niiden peruuttamisista. 3. Toimivaltaisen viranomaisen on nimitettävä tarkastuselin, joka suorittaa tarkastuksen ennen hyväksynnän myöntämistä (hyväksyntää edeltävä tarkastelu). Tarkastuselimen on oltava tarkastusviranomainen, muu julkinen tai yksityinen organisaatio taikka organisatorinen viranomaisyksikkö, jolla on vaadittava pätevyys, taidot ja valmiudet suorittaa tarkastuksia. Tarkastuselimen on oltava riippumaton hyväksyntää hakevasta maksajavirastosta. 4. Tarkastuselimen suorittamassa tarkastuksessa (hyväksyntää edeltävä tarkastelu) on tarkasteltava erityisesti a) käytössä olevia lupa- ja maksumenettelyjä ja -järjestelmiä sekä menettelyjä ja järjestelmiä vuotuisen tuloksellisuusraportoinnin toteuttamista varten; b) tehtävänjakoa sekä sisäisen ja ulkoisen valvonnan tarkoituksenmukaisuutta sellaisten toimien osalta, jotka rahoitetaan Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto), jäljempänä ’rahastot’; c) sitä, missä määrin käytössä olevilla menettelyillä ja järjestelmillä voidaan turvata unionin talousarvio, mukaan lukien riskiperusteiset petostentorjuntatoimenpiteet; d) tietojärjestelmien varmuutta; e) kirjanpidon ylläpitoa. Tarkastuselimen on laadittava raportti, jossa esitetään yksityiskohtaiset tiedot suoritetusta tarkastuksesta, kyseisen tarkastuksen tulokset ja arvio siitä, täyttääkö maksajavirasto hyväksymisperusteet. Raportti on toimitettava toimivaltaiselle viranomaiselle, joka arvioi tulokset ja myöntää hyväksymisasiakirjan, jos se on vakuuttunut siitä, että maksajavirasto täyttää hyväksymisperusteet. 5. Jos toimivaltainen viranomainen katsoo, ettei maksajavirasto täytä hyväksymisperusteita, sen on tiedotettava maksajavirastolle erityisedellytyksistä, jotka maksajaviraston on täytettävä ennen kuin hyväksyntä voidaan myöntää. Ennen kuin mahdolliset tarvittavat muutokset on toteutettu tällaisten erityisedellytysten täyttämiseksi, hyväksyminen voidaan myöntää väliaikaisesti määräajaksi, joka vahvistetaan havaittujen ongelmien vakavuuden mukaan enintään 12 kuukauden pituiseksi. Asianmukaisesti perustelluissa tapauksissa komissio voi asianomaisen jäsenvaltion pyynnöstä pidentää kyseistä määräaikaa. 6. Asetuksen (EU) 2021/2116 90 artiklan 1 kohdan ensimmäisen alakohdan a alakohdassa säädetyt tiedot on annettava heti maksajaviraston ensimmäisen hyväksynnän jälkeen ja joka tapauksessa ennen kuin viraston maksamat menot veloitetaan rahastoista. Kyseisiin tietoihin on liitettävä ilmoitukset ja asiakirjat, jotka koskevat a) maksajavirastolle annettuja tehtäviä; b) tehtävänjakoa maksajaviraston osastojen välillä; c) maksajaviraston suhteita muihin julkisiin tai yksityisiin elimiin, jotka ovat vastuussa sellaisten toimenpiteiden toteuttamisesta, joita koskevat menot maksajavirasto veloittaa rahastoilta; d) menettelyjä, joilla tuensaajien maksupyynnöt otetaan vastaan, tarkastetaan ja todetaan päteviksi ja joilla menot hyväksytään, maksetaan ja tilitetään; e) tietojärjestelmien turvallisuutta koskevia määräyksiä; f) edellä 3 kohdassa tarkoitetun tarkastuselimen suorittaman hyväksyntää edeltävän tarkastelun raporttia. 7. Komissio ilmoittaa maatalousrahastojen komitealle kunkin jäsenvaltion hyväksymät maksajavirastot.

2 artikla Maksajavirastojen hyväksyntää koskeva uudelleen tarkastelu ja hyväksynnän peruuttaminen 1. Toimivaltaisen viranomaisen on jatkuvasti valvottava vastuullaan olevia maksajavirastoja, erityisesti asetuksen (EU) 2021/2116 12 artiklassa tarkoitetun todentamisviranomaisen laatimien todistusten ja raporttien perusteella, ja toteutettava tarvittavat jatkotoimet havaittujen puutteiden korjaamiseksi. Toimivaltaisen viranomaisen on raportoitava komissiolle maksajavirastoihin kohdistuvasta valvonnasta ja niiden toiminnan seurannasta kirjallisesti kolmen vuoden välein. Raportissa on tarkasteltava, täyttävätkö maksajavirastot edelleen hyväksymisperusteet, ja esitettävä yhteenveto puutteiden korjaamiseksi toteutetuista toimista. Toimivaltaisen viranomaisen on vahvistettava, täyttääkö sen vastuulla oleva maksajavirasto edelleen hyväksymisperusteet. 2. Jäsenvaltioiden on otettava käyttöön järjestelmä, jolla varmistetaan, että tiedot, joiden mukaan maksajavirasto ei täyttäisi hyväksymisperusteita, toimitetaan viipymättä toimivaltaiselle viranomaiselle. 3. Jos toimivaltainen viranomainen on todennut, ettei hyväksytty maksajavirasto enää täytä yhtä tai useampaa hyväksymisperustetta ja että tämä voi haitata delegoidun asetuksen (EU) 2022/127 1 artiklan 1 kohdassa säädettyjen tehtävien suorittamista, toimivaltaisen viranomaisen on viipymättä asetettava maksajaviraston hyväksyntä koeajalle. Sen on laadittava suunnitelma, joka sisältää toimet ja määräajat havaittujen puutteiden korjaamiseksi tietyllä ajanjaksolla, joka määritetään ongelman vakavuuden mukaan ja joka voi olla enintään 12 kuukautta päivästä, jona hyväksyntä asetetaan koeajalle. Asianmukaisesti perustelluissa tapauksissa komissio voi asianomaisen jäsenvaltion pyynnöstä pidentää kyseistä määräaikaa. 4. Toimivaltaisen viranomaisen on ilmoitettava komissiolle päätöksestään asettaa maksajaviraston hyväksyntä koeajalle sekä 3 kohdan mukaisesti laaditusta suunnitelmasta ja myöhemmin edistymisestä tällaisen suunnitelman toteuttamisessa. 5. Jos hyväksyminen peruutetaan, toimivaltaisen viranomaisen on viipymättä hyväksyttävä toinen maksajavirasto, joka täyttää asetuksen (EU) 2021/2116 9 artiklan 2 kohdassa säädetyt edellytykset, sen varmistamiseksi, ettei maksujen suorittaminen tuensaajille keskeydy. 6. Jos komissio toteaa, ettei toimivaltainen viranomainen ole laatinut 3 kohdan mukaista korjaussuunnitelmaa tai että sellaisella maksajavirastolla, joka ei ole toteuttanut korjaussuunnitelmaa määräajassa ja kokonaan, on edelleen hyväksyntä, se pyytää toimivaltaista viranomaista peruuttamaan kyseisen maksajaviraston hyväksynnän, jollei tarvittavia muutoksia tehdä ajanjaksolla, jonka komissio määrittää ongelman vakavuuden mukaan. Tällaisessa tilanteessa komissio voi päättää soveltaa puutteisiin sääntöjenmukaisuuden tarkastamismenettelyä asetuksen (EU) 2021/2116 55 artiklan mukaisesti.

3 artikla Koordinointielimen hyväksynnän myöntämistä, uudelleen tarkastelua ja peruuttamista koskeva menettely 1. Jäsenvaltioiden on nimettävä ministeriötason viranomainen, jäljempänä ’toimivaltainen viranomainen’, joka vastaa asetuksen (EU) 2021/2116 10 artiklassa tarkoitetun koordinointielimen hyväksynnän myöntämisestä, tarkistamisesta ja peruuttamisesta. 2. Toimivaltaisen viranomaisen on tehtävä virallinen päätös koordinointielimen hyväksynnän määrittämisestä ja myöntämisestä tai, sen jälkeen kun hyväksyntää on tarkasteltu uudelleen, hyväksynnän peruuttamisesta delegoidun asetuksen (EU) 2022/127 2 artiklassa tarkoitettujen hyväksymisperusteiden arvioinnin perusteella. Toimivaltainen viranomainen tarkastaa hyväksymisperusteiden täyttymisen, ja se voi tukeutua tarkastuselimen suorittamaan tarkastukseen. Toimivaltaisen viranomaisen on viipymättä ilmoitettava komissiolle koordinointielimen hyväksynnän myöntämisestä ja peruuttamisesta. 3. Asetuksen (EU) 2021/2116 10 artiklassa tarkoitettu koordinointielin toimii komission ainoana yhteystahona asianomaiseen jäsenvaltioon kaikissa rahastoihin liittyvissä kysymyksissä sen tehtävien osalta. 4. Maksajavirasto voi hoitaa koordinointielimen tehtävää, jos kyseiset kaksi tehtävää pidetään erillään. 5. Tehtäviään suorittaessaan koordinointielin voi kansallisia menettelyjä noudattaen käyttää apunaan muita, erityisesti kirjanpitoon tai tekniikkaan erikoistuneita hallinnollisia elimiä tai yksiköitä. 6. Kaikkien koordinointielimen hallussa sähköisessä muodossa olevien tietojen luottamuksellisuus, koskemattomuus ja käytettävyys on varmistettava kunkin koordinointielimen hallintorakenteeseen, henkilöstöön ja tekniseen ympäristöön soveltuvin toimenpitein. Määrärahojen ja käytettävän teknologian on oltava suhteessa todelliseen riskiin. 7. Asetuksen (EU) 2021/2116 90 artiklan ensimmäisen alakohdan a alakohdassa säädetyt tiedot on annettava heti koordinointielimen ensimmäisen hyväksynnän jälkeen ja joka tapauksessa ennen kuin menot, joista se on vastuussa, veloitetaan rahastoista. Kyseisiin tietoihin on liitettävä ilmoitukset ja asiakirjat, jotka koskevat a) koordinointielimelle annettuja tehtäviä; b) vastuunjakoa koordinointielimen sisällä; c) koordinointielimen suhdetta muihin julkisiin tai yksityisiin elimiin, joiden on tehtävä yhteistyötä koordinointielimen kanssa sen tehtävien suorittamiseksi; d) käytössä olevia menettelyjä ja järjestelmiä, joilla varmistetaan sen tehtävien suorittaminen; e) tietojärjestelmien turvallisuutta koskevia määräyksiä; f) edellä 2 kohdassa tarkoitettujen hyväksymisperusteiden täyttymistä koskevan tarkastelun tuloksia. 8. Jos toimivaltainen viranomainen katsoo, ettei koordinointielin täytä hyväksymisperusteita, sen on tiedotettava koordinointielimelle vaatimuksista, jotka koordinointielimen on täytettävä. Siihen asti, kun hyväksymisperusteiden täyttämiseksi tarvittavat muutokset on tehty, hyväksyntä voidaan a) myöntää väliaikaisesti uudelle koordinointielimelle; b) asettaa olemassa olevan koordinointielimen osalta koeajalle edellyttäen, että tilanteen korjaamiseksi noudatetaan toimintasuunnitelmaa. Hyväksyntä peruutetaan, jos hyväksymisperusteet eivät täyty ja toimivaltainen viranomainen katsoo, että koordinointielin ei voi hoitaa tehtäviään.

4 artikla Johdon vahvistuslausumat 1. Asetuksen 2021/2116 9 artiklan 3 kohdan ensimmäisen alakohdan d alakohdassa ja 10 artiklan 3 kohdassa tarkoitetut johdon vahvistuslausumat on laadittava hyvissä ajoin, jotta todentamisviranomainen voi antaa mainitun asetuksen 12 artiklan 1 kohdassa tarkoitetun lausunnon. Johdon vahvistuslausumien on oltava tämän asetuksen liitteessä I ja II esitettyjen mallien mukainen, ja niihin voidaan liittää varaumia, joissa määritellään potentiaalisten rahoitusvaikutusten suuruus. Jos varaumia esitetään, vahvistuslausumassa on annettava korjaavia toimenpiteitä koskeva suunnitelma ja tarkka aikataulu sen täytäntöönpanemiseksi. 2. Johdon vahvistuslausumien on perustuttava hallinto- ja valvontajärjestelmän tehokkaaseen koko vuoden ajan toteutettavaan valvontaan.

5 artikla Todentaminen 1. Toimivaltaisen viranomaisen on nimettävä asetuksen (EU) 2021/2116 12 artiklassa tarkoitettu todentamisviranomainen. Jos jäsenvaltiossa on useampi kuin yksi todentamisviranomainen, kyseinen jäsenvaltio voi nimetä kansallisen tason julkisen todentamisviranomaisen vastaamaan koordinoinnista. 2. Todentamisviranomaisen on järjestettävä työnsä tehokkaalla ja toimivalla tavalla sekä tehtävä tarkastuksensa asianmukaisessa ajassa ottaen huomioon toimien luonne ja ajoitus asianomaisena varainhoitovuonna. 3. Todentamisviranomaisen on annettava asetuksen (EU) 2021/2116 12 artiklan 1 kohdan mukainen lausunto vuosittain. Kyseisen lausunnon on perustuttava tämän asetuksen 6 ja 7 artiklan mukaisesti suoritettavaan tarkastustyöhön. 4. Todentamisviranomaisen on laadittava havainnoistaan raportti. Raportin on katettava myös delegoidun asetuksen (EU) 2022/127 liitteessä I olevan 1.D jakson mukaiset maksajavirastolle siirretyt tehtävät. Raportissa on myös todettava raportin kattaman ajanjakson osalta, a) täyttikö maksajavirasto hyväksymisperusteet; b) olivatko maksajaviraston menettelyt sellaisia, että ne antoivat kohtuullisen varmuuden siitä, että rahastoista veloitetut menot toteutettiin unionin sääntöjen mukaisesti, ja siten varmistivat, että i) asetuksessa (EU) 2021/2115 tarkoitettujen interventiotyyppien osalta menoilla on vastaava raportoitu tuotos ja ne on toteutettu sovellettavien hallintojärjestelmien mukaisesti ja että mahdollisia parannussuosituksia on noudatettu; ii) tilien perustana olevat toimet olivat laillisia ja sääntöjenmukaisia Euroopan parlamentin ja neuvoston asetuksissa (EU) N:o 228/2013, (EU) N:o 229/2013, (EU) N:o 1308/2013 ja (EU) N:o 1144/2014 (13) säädettyjen toimenpiteiden osalta sekä asetuksen (EU) 2021/2115 III osaston II luvun 3 jakson 2 alajakson mukaisen puuvillan lajikohtaisen tuen ja 155 artiklan 2 kohdan mukaisen varhaiseläketuen osalta ja että mahdollisia parannussuosituksia on noudatettu; c) olivatko asetuksen (EU) 2021/2116 37 artiklan noudattamisen osoittamiseksi suoritetut, asetuksen (EU) 2021/2116 54 artiklassa tarkoitettuun vuotuiseen tuloksellisuuden tarkastamis- ja hyväksymismenettelyyn käytettävä tuotosindikaattoreiden raportointi ja asetuksen (EU) 2021/2115 134 artiklassa tarkoitettuun monivuotiseen tuloksellisuusseurantaan käytettävä tulosindikaattoreiden raportointi asianmukaiset; d) vastasiko tämän asetuksen 33 artiklassa tarkoitettu vuotuinen tilinpäätös maksajaviraston kirjanpitoa; e) muodostivatko menoilmoitukset ja julkisia interventiotoimia koskevat selvitykset aineellisesti todenperäisen, täydellisen ja tarkan luettelon rahastoista veloitetuista toimista; f) oliko unionin taloudelliset edut asianmukaisesti suojattu maksettujen ennakoiden, saatujen vakuuksien, interventiovarastojen ja perittävien määrien osalta. Raportissa on annettava tiedot tilintarkastuksen suorittavan henkilöstön lukumäärästä ja pätevyydestä, tehdystä työstä, tutkituista järjestelmistä, soveltuvin osin tulokseksi saadusta asiaan vaikuttavien seikkojen ja luotettavuuden tasosta, mahdollisesti todetuista heikkouksista ja parannussuosituksista, sekä todentamisviranomaisen ja muiden tarkastuselinten maksajaviraston sisällä ja ulkopuolella toteuttamista toimista, joiden kaikkien seikkojen perusteella todentamisviranomainen varmistui kokonaan tai osittain kertomuksessa esitetyistä seikoista.

6 artikla Tarkastusperiaatteet 1. Todentamistarkastus on suoritettava kansainvälisesti hyväksyttyjen tarkastusstandardien mukaisesti. 2. Todentamisviranomaisen on laadittava tarkastusstrategia, jossa vahvistetaan todentamistarkastuksen laajuus, ajoitus ja suunta, tarkastusmenetelmät ja otantamenetelmä, ja erotettava asetuksessa (EU) 2021/2115 tarkoitetut interventiotyypit asetuksissa (EU) N:o 228/2013, (EU) N:o 229/2013, (EU) N:o 1308/2013 ja (EU) N:o 1144/2014 säädetyistä toimenpiteistä. Kutakin tarkastettavaa varainhoitovuotta varten on laadittava tarkastussuunnitelma arvioidun tarkastusriskin perusteella. Todentamisviranomaisen on toimitettava tarkastusstrategia ja -suunnitelma komissiolle pyynnöstä. 3. Kohtuutason tarkastusvarmuus on saavutettava hallintojärjestelmien moitteettoman toiminnan, tuloksellisuusraportoinnin oikeellisuuden, oikean ja riittävän tilinpäätöksen sekä tilien perustana olevien toimien laillisuuden ja sääntöjenmukaisuuden osalta asetuksissa (EU) N:o 228/2013, (EU) N:o 229/2013, (EU) N:o 1308/2013 ja (EU) N:o 1144/2014 säädettyjen toimenpiteiden osalta sekä asetuksen (EU) 2021/2115 III osaston II luvun 3 jakson 2 alajakson mukaisen puuvillan lajikohtaisen tuen ja 155 artiklan 2 kohdan mukaisen varhaiseläketuen osalta, joista on pyydetty korvausta komissiolta. Tämä tehdään järjestelmätarkastuksen ja vaatimustenmukaisuuden testauksen avulla hallintojärjestelmän toiminnan, täydellisyyden ja tarkkuuden testaamisen sekä tulosraportointijärjestelmän analyyttisten menettelyjen osalta. Vuotuiseen tilintarkastukseen on sovellettava menojen aineistotarkastusta sekä yksittäisten tapahtumien tarkastamista. Ensimmäisessä alakohdassa tarkoitetun tilien perustana olevien toimien laillisuuden ja sääntöjenmukaisuuden tarkastuksen osalta testaukseen sisältyy paikalla tehtäviä tarkastuksia. 4. Komissio laatii ohjeet, joissa erityisesti a) selvennetään suoritettavaa todentamistarkastusta edelleen ja annetaan sitä koskevia lisäohjeita; b) määritetään kohtuutason tarkastusvarmuus, joka tarkastuksessa on saavutettava.

7 artikla Tarkastusmenetelmät 1. Todentamistarkastusta koskevat tarkastusmenetelmät on määritettävä 6 artiklan 2 kohdassa säädetyssä tarkastusstrategiassa. 2. Jotta tarkastuksen tavoitteet saavutetaan ja asetuksen (EU) 2021/2116 12 artiklan 2 kohdassa tarkoitettu lausunto voidaan antaa, tarkastusvaiheiden on katettava järjestelmätarkastukset, tarvittaessa yksityiskohtaiset tarkastukset sekä varainhoidollisia ja hallinnollisia vahvistuslausumia koskevien täsmäytysten todentamisen. 3. Hallintojärjestelmien tarkastuksen osalta todentamisviranomaisen on suoritettava järjestelmätarkastuksia, joihin voi sisältyä vaatimustenmukaisuuden testausta sekä tietotekniikan yleisten valvonta- ja sovelluskontrollien testausta järjestelmän suunnittelun ja täytäntöönpanon todentamiseksi. 4. Menojen aineistotarkastuksen on katettava tilien perustana olevien toimien laillisuuden ja sääntöjenmukaisuuden todentaminen lopullisten tuensaajien tasolla asetuksissa (EU) N:o 228/2013, (EU) N:o 229/2013, (EU) N:o 1308/2013 ja (EU) N:o 1144/2014 säädettyjen toimenpiteiden osalta sekä asetuksen (EU) 2021/2115 III osaston II luvun 3 jakson 2 alajakson mukaisen puuvillan lajikohtaisen tuen ja 155 artiklan 2 kohdan mukaisen varhaiseläketuen osalta. Tätä tarkoitusta varten todentamisviranomainen voi osallistua maksajaviraston toisen tason paikalla tehtäviin tarkastuksiin. Todentamisviranomainen ei saa osallistua maksajaviraston ensimmäisen tason paikalla tehtäviin tarkastuksiin, lukuun ottamatta tilanteita, joissa olisi fyysisesti mahdotonta varmentaa myöhemmin maksajaviraston suorittama ensimmäisen tason tarkastus. 5. Tuloksellisuuden raportointijärjestelmän tarkastuksen osalta todentamisviranomaisen on testattava tietueet ja tietokannat sen todentamiseksi, onko tuloksellisuus- ja tulosindikaattorit raportoitu oikein ja vastaavatko ne unionin rahoittamia menoja tai ne interventioiden tavoitteita. Todentamisviranomaisen on todennettava ja vahvistettava perustelut, jotka koskevat intervention osalta ilmoitettujen vuotuisten menojen ja asetuksen (EU) 2021/2116 54 artiklan 2 kohdassa säädettyä raportoitua tuotosindikaattoria vastaavan määrän välisiä eroja. Todentamisviranomaisen työhön kuuluu myös indikaattorien laskennan tarkastaminen. 6. Todentamisviranomainen voi käyttää rahoitusvälineiden käyttöönotosta vastaavien elinten ulkoisten tarkastajien tarkastustuloksia kokonaisvarmuuden saamiseksi, ja todentamisviranomainen voi tältä pohjalta päättää rajoittaa omaa tarkastustyötään. Kun kyse on takuurahastoista, todentamisviranomainen voi suorittaa uusia lainoja myöntäviä elimiä koskevia tarkastuksia vain, jos jompikumpi tai molemmat seuraavista tilanteista toteutuvat: a) tositteita, joissa esitetään näyttö rahoitusvälineen tuesta lopullisille vastaanottajille, ei ole saatavilla hallintoviranomaisen tasolla tai rahoitusvälineitä täytäntöön panevien elinten tasolla; b) on näyttöä siitä, että hallintoviranomaisen tai rahoitusvälineitä täytäntöön panevien elinten tasolla saatavilla olevat asiakirjat eivät anna todenmukaista ja tarkkaa tietoa annetusta tuesta. Jäsenvaltion on määriteltävä järjestelyt, joilla varmistetaan rahoitusvälineiden kirjausketju liitteessä III esitetyn mallin mukaisesti ja joilla osoitetaan ehtojen täyttyminen tai tulosten saavuttaminen. 7. Euroopan investointipankin (EIP) tai muiden kansainvälisten rahoituslaitosten, joissa jäsenvaltio on rahoitusvälineitä täytäntöönpaneva osakkeenomistaja, on toimitettava jäsenvaltioille kunkin kalenterivuoden loppuun mennessä asetuksen (EU) 2021/2116 12 artiklan 2 kohdan kolmannessa alakohdassa tarkoitettu tilintarkastuskertomus, jonka niiden ulkopuoliset tilintarkastajat ovat laatineet ja joka kattaa tämän asetuksen liitteeseen IV sisältyvät seikat. 8. Edellä 6 artiklan 4 kohdassa tarkoitetuissa ohjeissa komissio antaa lisäedellytyksiä ja -ohjeita tarkastusmenettelyjen suunnittelua, otannan yhdentämistä sekä tarvittaessa paikalla tehtävän toimien varmennustarkastuksen suunnittelua ja toteuttamista varten.

II LUKU

Rahastojen varainhoito

1 Jakso

Yleiset määräykset

8 artikla Maksajavirastojen kirjanpito 1. Kunkin maksajaviraston on pidettävä kirjanpitoa, joka koskee yksinomaan asetuksen (EU) 2021/2116 5 artiklan 1 kohdassa sekä 6 ja 45 artiklassa tarkoitettujen menojen ja tulojen kirjaamista ja vastaavien menojen rahoittamiseksi maksajavirastojen käyttöön asetettujen varojen käyttöä. Kyseisessä kirjanpidossa rahastojen rahoitustiedot on voitava erottaa toisistaan ja toimittaa erikseen. Jäsenvaltioiden on asetettava komission saataville sen pyynnöstä tiedot toteutuneista menoista ja saaduista käyttötarkoitukseensa sidotuista tuloista. 2. Niiden jäsenvaltioiden, jotka eivät ole ottaneet euroa käyttöön, maksajavirastojen on pidettävä kirjanpitoa, johon menoja ja tuloja koskevat määrät kirjataan valuuttana, jona ne on maksettu tai saatu. Jotta kyseisten maiden kokonaismenot ja -tulot voitaisiin lopullisesti vahvistaa, niiden on voitava ilmoittaa kyseiset tiedot sekä kansallisena valuuttana että euroina. 3. Mitä tulee maaseuturahastoon, kunkin maksajaviraston on pidettävä kirjanpitoa, jonka avulla kaikki toimet voidaan tunnistaa suunnitelmaa ja interventioita kohden. Kirjanpitoon on merkittävä erityisesti a) maksetut julkisten menojen ja unionin rahoitusosuuden määrät kunkin toimen osalta; b) todettujen väärinkäytösten tai laiminlyöntien vuoksi tuensaajilta takaisin perittävät määrät; c) takaisin perityt määrät siten, että alkuperäinen toimi ilmoitetaan.

2 Jakso

Maataloustukirahaston kirjanpito

9 artikla Menoilmoituksen laatiminen 1. Jäsenvaltioiden on määritettävä tuensaajalle maataloustukirahastosta myönnettävän tuen määrä asetuksen (EU) 2021/2116 IV osastossa tarkoitettujen valvontajärjestelmien puitteissa. 2. Toteutetuissa ja maataloustukirahastolle ilmoitettavissa menoissa on otettava huomioon seuraamukset, joita sovelletaan jäsenvaltioiden valvontajärjestelmissä noudattamatta jättämisen tapauksessa. 3. Edellä olevan 2 kohdan soveltamisesta saatavaa määrää käytetään asetuksen (EU) 2021/2115 16 artiklassa tarkoitettujen suorien tukien muodossa olevien interventiotyyppien sekä asetuksessa (EU) N:o 228/2013 ja asetuksessa (EU) N:o 229/2013 vahvistettujen unionin syrjäisimpiä alueita ja Egeanmeren pieniä saaria koskevien ohjelmien osalta asetuksen (EU) 2021/2115 17 artiklassa tarkoitetun tukien vähentämisen ja asetuksen (EU) 2021/2116 17 artiklassa tarkoitetun rahoituskurin soveltamisen perustana. 4. Edellä olevan 2 kohdan soveltamisesta saatava määrä sekä 3 kohdassa tarkoitettujen suorien tukien ja ohjelmien tapauksessa 2 ja 3 kohdan soveltamisesta saatava määrä muodostaa komissiolle ilmoitettava määrän. 5. Maataloustukirahastolle ilmoitetut menot muodostavat perustan unionin lainsäädännössä vahvistettujen rahoitusta koskevien enimmäismäärien todentamiselle. 6. Edellä olevan 2 ja 3 kohdan soveltamisesta saatavaa määrää käytetään perustana asetuksen (EU) 2021/2116 IV osaston IV ja V luvussa tarkoitettujen ehdollisuuteen liittyvien hallinnollisten seuraamusten laskennassa. 7. Poiketen siitä, mitä 3 kohdassa säädetään, jäsenvaltiot voivat maksaa tuensaajille suoria tukia koskevia ennakoita soveltamatta asetuksen (EU) 2021/2116 17 artiklassa tarkoitettua rahoituskurin mukautusastetta tietyn vuoden tukihakemusten osalta. Tuensaajille 1 päivästä joulukuuta alkaen myönnettävässä loppumaksussa otetaan huomioon tuolloin sovellettava rahoituskurin mukautusaste vastaavan kalenterivuoden suorien tukien koko määrän osalta.

10 artikla Jäsenvaltioiden komissiolle toimittamat tiedot 1. Asetuksen (EU) 2021/2116 90 artiklan 1 kohdan c alakohdan i ja ii alakohdan mukaisesti jäsenvaltioiden on lähetettävä komissiolle sähköisesti ja viimeistään kunkin kuukauden seitsemäntenä päivänä tämän asetuksen 11 ja 12 artiklassa tarkoitetut menoja ja käyttötarkoitukseensa sidottuja tuloja koskevat tiedot ja asiakirjat ja erityisesti tämän artiklan 2 kohdan mukaisesti laadittu menoilmoitus. Lokakuun 1 ja 15 päivän välisenä aikana maksettuja menoja ja käyttötarkoitukseensa sidottuja tuloja koskeva ilmoitus on kuitenkin toimitettava viimeistään lokakuun 25 päivänä. Kaikki asiaankuuluvat tiedot on toimitettava mallin perusteella, jonka komissio on asettanut jäsenvaltioiden saataville tietojärjestelmien kautta. 2. Edellä 1 kohdassa tarkoitettuun menoilmoitukseen on sisällytettävä vähintään a) kunkin maksajaviraston laatima selvitys, joka on eritelty unionin talousarvion nimikkeistön sekä menojen ja käyttötarkoitukseensa sidottujen tulojen mukaan, ja joka perustuu jäsenvaltioiden tietojärjestelmissä saatavilla olevaan yksityiskohtaiseen nimikkeistöön ja joka kattaa seuraavat tiedot: i) edellisessä kuussa toteutuneet menot ja saadut käyttötarkoitukseensa sidotut tulot, ii) yhteenlasketut menot ja käyttötarkoitukseensa sidotut tulot, jotka ovat toteutuneet varainhoitovuoden alusta edellisen kuun loppuun mennessä, iii) arviot menoista ja käyttötarkoitukseensa sidotuista tuloista erikseen seuraavien kolmen kuukauden ajalta ja tarvittaessa ennakkoarviot menoista ja käyttötarkoitukseensa sidotuista tuloista varainhoitovuoden loppuun mennessä. Jos ensimmäisen alakohdan iii alakohdassa tarkoitetut arviot seuraavilta kolmelta kuukaudelta sijoittuvat seuraavalle varainhoitovuodelle, on toimitettava ainoastaan kuukausikohtainen kokonaismäärä; b) kirjanpito, joka osoittaa julkiseen interventioon liittyvät menot ja tulot. 3. Kaikki tämän artiklan mukaisesti vaaditut taloudelliset tiedot on ilmoitettava euroina.

11 artikla Menoilmoitukseen ja käyttötarkoitukseensa sidottuihin tuloihin sovellettavat yleiset säännöt 1. Maksajavirastojen tietylle kuukaudelle ilmoittamien menojen ja käyttötarkoitukseensa sidottujen tulojen on vastattava kyseisen kuukauden aikana tosiasiallisesti suoritettuja ja saatuja maksuja, sanotun kuitenkaan rajoittamatta 12 artiklassa tarkoitettujen julkiseen varastointiin liittyviä meno- ja tuloilmoituksia koskevien erityissäännösten soveltamista. Nämä menot ja käyttötarkoitukseensa sidotut tulot merkitään maataloustukirahaston talousarvioon vastaavalle varainhoitovuodelle. Kuitenkin a) menot, jotka voidaan maksaa ennen sellaisten säännösten voimaan saattamista, joiden nojalla maataloustukirahasto ottaa kyseiset menot vastattavakseen kokonaan tai osittain, voidaan ilmoittaa ainoastaan: i) sille kuukaudelle, jonka aikana mainittu säännös on saatettu voimaan tai ii) sitä kuukautta seuraavalle kuukaudelle, jona mainittua säännöstä on alettu soveltaa; b) maataloustukirahaston käyttötarkoitukseensa sidotut tulot on ilmoitettava sille kuukaudelle, jonka aikana kyseisten määrien unionin lainsäädännössä säädetty maksamisen määräaika päättyy. Jos käyttötarkoitukseensa sidottujen tulojen oikaisut johtavat maksajaviraston tasolla jonkin budjettikohdan osalta negatiivisia käyttötarkoitukseensa sidottuja tuloja koskevaan ilmoitukseen, ylimääräiset oikaisut siirretään seuraavalle kuukaudelle. 2. Menot ja käyttötarkoitukseensa sidotut tulot kirjataan päivälle, jona maksajaviraston tiliä on veloitettu tai hyvitetty. Maksujen osalta kirjaamispäivä voi olla kuitenkin päivä, jona asianomainen virasto on antanut ja lähettänyt rahoituslaitokselle tai tuensaajalle maksumääräyksen. Kunkin maksajaviraston on käytettävä samaa menettelyä koko varainhoitovuoden ajan. 3. Maksumääräykset, joita ei ole pantu täytäntöön, sekä tilille palautetut maksut merkitään kirjanpitoon sen kuukauden menojen vähennyksenä, jonka kuluessa täytäntöön panematta jättämisestä tai palautuksesta on ilmoitettu maksajavirastolle. 4. Jos maataloustukirahastolle aiheutuneisiin maksuihin sisältyy runsaasti saatavia, niiden on 1 kohdan soveltamiseksi katsottava toteutuneen kokonaisuudessaan a) päivänä, jona loppusumma maksetaan tuensaajalle, jos tämän saatavat ovat maksettuja menoja pienemmät, b) korvauksen maksamispäivänä, jos menot ovat enintään saatavien suuruiset.

12 artikla Julkiseen varastointiin liittyviä menoilmoituksia koskevat erityissäännöt 1. Julkiseen varastointiin liittyvän menoilmoituksen laatimisessa huomioon otettavat toimet ovat tietyn kuukauden lopussa maksajaviraston kirjanpitoon merkityt toimet, jotka on toteutettu delegoidun asetuksen (EU) 2022/127 3 artiklan 3 kohdan ensimmäisen alakohdan a alakohdassa määritellyn tilikauden alusta saman kuukauden loppuun mennessä. 2. Tähän menoilmoitukseen on merkittävä tämän asetuksen 17 ja 18 artiklan sekä komission delegoidun asetuksen (EU) N:o 906/2014 (14) 4 artiklan mukaisesti määritellyt arvot ja määrät, jotka maksajavirastot ovat vieneet kirjanpitoon sitä kuukautta, jona toimet on toteutettu, seuraavan kuukauden kuluessa. Kuitenkin a) syyskuussa toteutettujen toimien osalta maksajavirastojen on vietävä arvot ja määrät kirjanpitoon viimeistään 15 päivä lokakuuta; b) delegoidun asetuksen (EU) N:o 906/2014 3 artiklan 1 kohdan e alakohdassa tarkoitettujen arvonalennusten kokonaismäärien osalta määrät viedään kirjanpitoon siinä päätöksessä vahvistettuna päivänä, jossa niistä säädetään.

13 artikla Komission maksupäätös 1. Tämän asetuksen 10 artiklan 1 kohdan mukaisesti toimitettujen tietojen perusteella komissio päättää suorittaa kuukausimaksut asetuksen (EU) 2021/2116 21 artiklan 3 kohdan mukaisesti, sanotun kuitenkaan rajoittamatta oikaisuja, joita voidaan tehdä myöhemmillä päätöksillä mainitun asetuksen 53, 54 ja 55 artiklan mukaisesti, ja ottaen huomioon vähennykset ja keskeytykset, joista päätetään mainitun asetuksen 39–42 artiklan mukaisesti. 2. Jos jäsenvaltioiden seuraavaksi varainhoitovuodeksi ilmoittamat kokonaismenot ylittävät kolme neljäsosaa maataloustukirahaston kuluvan varainhoitovuoden kokonaismäärärahoista, asetuksen (EU, Euratom) 2018/1046 11 artiklan 2 kohdan b alakohdassa tarkoitetut ennakkositoumukset ja vastaavat kuukausimaksut myönnetään suhteellisesti menoilmoitusten perusteella enintään 75 prosenttiin asti kuluvan varainhoitovuoden määrärahoista. Komissio ottaa huomioon jäsenvaltioille korvaamatta jääneen määrän tulevia korvauksia koskevissa päätöksissään.

14 artikla Resurssien asettaminen jäsenvaltioiden käyttöön Kun komissio on päättänyt suorittaa kuukausimaksut, se asettaa jäsenvaltioiden käyttöön kunkin jäsenvaltion avaamalle tilille talousarvion määrärahojen rajoissa maataloustukirahastosta rahoitettavien menojen kattamiseen tarvittavat resurssit, joista on vähennetty käyttötarkoitukseensa sidottuja tuloja vastaava määrä. Jos komission 13 artiklan 1 kohdan soveltamiseksi vahvistama määrä on jäsenvaltion osalta kokonaisuudessaan tai tietyn budjettikohdan osalta negatiivinen, tosiasiallinen kuittaus voidaan siirtää seuraaville kuukausille.

15 artikla Julkisia interventiotoimenpiteitä koskeva viestintä 1. Maksajavirastojen on toimitettava komissiolle a) komission pyynnöstä delegoidun asetuksen (EU) 2022/127 3 artiklan 7 kohdassa tarkoitetut asiakirjat ja tiedot sekä interventiotoimenpiteiden soveltamiseksi ja hallinnoimiseksi annetut täydentävät kansalliset hallinnolliset säännökset ja määräykset; b) tämän asetuksen 10 artiklan 1 kohdassa säädettyyn päivään mennessä julkista varastointia koskevat tiedot niiden mallien perusteella, jotka komissio antaa jäsenvaltioiden käyttöön tietojärjestelmien välityksellä. 2. Ilmoitusten tekemiseen ja tietojenvaihtoon sekä julkisten interventioiden menoja koskevien asiakirjojen laatimiseen on käytettävä 25 artiklassa tarkoitettuja asiaankuuluvia tietojärjestelmiä.

16 artikla Maksavirastojen pitämän julkista varastointia koskevan kirjanpidon sisältö 1. Delegoidun asetuksen (EU) 2022/127 3 artiklan 3 kohdan ensimmäisen alakohdan a alakohdassa säädetyssä varastokirjanpidossa on eriteltävä a) todetut tuotteiden määrät varastoon vietäessä ja sieltä poistettaessa, riippumatta siitä, siirretäänkö tavaroita fyysisesti vai ei; b) määrät, jotka on käytetty vähävaraisimmille henkilöille tarkoitettuun ilmaisjakeluun vähävaraisimmille suunnatun eurooppalaisen avun rahastosta ja kirjattu delegoidun asetuksen (EU) N:o 906/2014 4 artiklan 3 kohdan säännösten mukaisesti, toiseen jäsenvaltioon siirretyt määrät erikseen merkittyinä; c) näytteinä otetut määrät, ostajan ottamat näytteet erikseen merkittyinä; d) määrät, joiden osalta vuosi-inventaarin tai interventioonoton jälkeen tehtävän tarkastuksen yhteydessä tehdyn silmämääräisen tarkastuksen perusteella todetaan, ettei niitä ole mahdollista pakata uudelleen, ja jotka myydään suoramyynnillä; e) tunnistettavasta tai tunnistamattomasta syystä aiheutuneet hävikkimäärät, säädettyjen poikkeamarajojen mukaiset määrät mukaan luettuina; f) määrät, joiden laatu on heikentynyt; g) ylijäämämäärät; h) poikkeamarajat ylittävät hävikkimäärät; i) varastoon viedyt määrät, joiden osalta osoittautuu, etteivät ne täytä asetettuja vaatimuksia, minkä vuoksi haltuunotto evätään; j) kunkin kuukauden tai tilikauden lopussa varastossa olevat ja seuraavalle kuukaudelle tai tilikaudelle siirrettävät nettomäärät. 2. Delegoidun asetuksen (EU) 2022/127 3 artiklan 3 kohdan ensimmäisen alakohdan a alakohdassa säädetyn rahoituskirjanpidon on sisällettävä a) tämän artiklan 1 kohdan a alakohdassa tarkoitettujen määrien arvo, ostettujen määrien ja myytyjen määrien arvo erikseen kirjattuina; b) tämän artiklan 1 kohdan b alakohdassa tarkoitetun ilmaisjakelun yhteydessä käytettyjen tai kirjattujen määrien kirjanpitoarvo; c) delegoidun asetuksen (EU) N:o 906/2014 3 artiklan 1 kohdan a alakohdassa tarkoitetut rahoituskustannukset; d) delegoidun asetuksen (EU) N:o 906/2014 3 artiklan 1 kohdan b ja c alakohdassa tarkoitetut materiaalitoimintoja koskevat menot; e) delegoidun asetuksen (EU) N:o 906/2014 3 artiklan 1 kohdan e alakohdassa tarkoitetut arvonalennuksista johtuvat määrät; f) muilta kuin tämän asetuksen 21 artiklassa tarkoitetuilta myyjiltä, ostajilta ja varastonpitäjiltä kerätyt tai takaisin perityt rahamäärät; g) vuosi-inventaarin tai tuotteiden interventioonoton jälkeen suoritettavien tarkastusten yhteydessä toteutettavasta suoramyynnistä saatu rahamäärä; h) tuotteiden varastosta poistamisesta johtuvat tappiot ja voitot tämän kohdan e alakohdassa tarkoitetut arvonalenemiset huomioon ottaen; i) muut debet- ja kredit-erät, erityisesti tämän artiklan 1 kohdan c–g alakohdassa tarkoitettuja tuotemääriä vastaavat; j) keskimääräinen kirjanpitoarvo tonnia kohden ilmaistuna.

17 artikla Julkista interventiota koskeva kirjanpito 1. Edellä 16 artiklassa tarkoitetut tiedot on kirjattava maksajaviraston tosiasiallisesti toteamista tuotteiden määristä, arvoista, rahamääristä ja keskiarvoista tai komission vahvistamien kiinteiden määrien perusteella lasketuista arvoista tai rahamääristä. 2. Edellä 1 kohdassa tarkoitettujen kirjaamisten ja laskelmien suorittamisessa on sovellettava seuraavia sääntöjä: a) sellaisiin määriin liittyvät varastostapoistokustannukset, joiden osalta on todettu hävikkejä tai laadun heikkenemistä delegoidun asetuksen (EU) N:o 906/2014 liitteissä VI ja VII vahvistettujen sääntöjen mukaisesti, kirjataan vain tosiasiallisesti myytyjen ja varastosta poistettujen määrien osalta; b) jäsenvaltioiden välisten siirtojen yhteydessä todettuja puuttuvia määriä ei katsota varastoon otetuiksi määriksi määräpaikkana olevassa jäsenvaltiossa eikä niihin sovelleta kiinteämääräisiä varastoonottokustannuksia; c) kuljetukseen ja siirtoon liittyvät kiinteämääräiset varastoonotto- ja varastostapoistokustannukset kirjataan, jos näitä kustannuksia ei unionin sääntöjen mukaan katsota kuljetuskustannuksiin sisältyviksi; d) jollei unionin säännöistä muuta johdu, laadultaan heikentyneiden tuotteiden myynnistä saatuja määriä sekä muita tässä yhteydessä saatuja määriä ei viedä maataloustukirahaston kirjanpitoon; e) mahdolliset todetut ylijäämämäärät kirjataan negatiivisena vientinä varastotilin ja varastonmuutostilin puuttuviin määriin. Kyseiset määrät otetaan huomioon poikkeamarajan ylittävien määrien määrittämisessä; f) muut kuin ostajan ottamat näytteet on merkittävä kirjanpitoon delegoidun asetuksen (EU) N:o 906/2014 liitteessä VII olevan 2 kohdan a alakohdan mukaisesti. 3. Sellaisista komission tekemistä oikaisuista, jotka koskevat 16 artiklassa tarkoitettuja kuluvan tilikauden tietoja, annetaan tieto maatalousrahastojen komitealle. Niistä voidaan ilmoittaa jäsenvaltioille kuukausittaisen maksupäätöksen, tai jos tällaista päätöstä ei tehdä, tilien tarkastamista ja hyväksymistä koskevan päätöksen yhteydessä. Maksajavirastojen on kirjattava ne mainitussa päätöksessä säädettyjen edellytysten mukaisesti.

18 artikla Päivämäärät menojen ja tulojen sekä tuotteiden siirtojen merkitsemiseksi julkista interventiota koskevaan kirjanpitoon 1. Meno- ja tuloerät on merkittävä kirjanpitoon päivänä, jona materiaalitoiminto toteutetaan julkisen interventiotoimenpiteen yhteydessä, käyttäen delegoidun asetuksen (EU) N:o 906/2014 3 artiklan 2 kohdassa tarkoitettua muuntokurssia. Kirjaamispäivä on kuitenkin jäljempänä mainituissa tapauksissa seuraava: a) perimispäivä, kun on kyse tämän asetuksen 16 artiklan 2 kohdan f ja g alakohdassa tarkoitetuista kerätyistä tai takaisinperityistä määristä; b) päivä, jona materiaalitoimintoihin liittyvät kustannukset tosiasiassa maksetaan, jos kyseiset kustannukset eivät sisälly kiinteisiin määriin. 2. Tuotteiden fyysisiin siirtoihin ja varastojen hallinnointiin liittyvät eri erät on kirjattava interventiotoimenpiteestä johtuvan materiaalitoiminnon toteutumispäivänä. Kirjaamispäivä on kuitenkin jäljempänä mainituissa tapauksissa seuraava: a) päivä, jona maksajavirasto ottaa tuotteet haltuunsa komission täytäntöönpanoasetuksen (EU) 2016/1240 (15) 22 artiklan 2 kohdan mukaisesti, niiden määrien osalta, jotka otetaan julkiseen varastoon ilman varastointipaikan muutosta; b) puuttuvien tai laadultaan heikentyneiden määrien sekä ylijäämämäärien osalta päivä, jona kyseiset tosiseikat todettiin; c) tuotteen tosiasiallinen varastostapoistopäivä, kun on kyse sellaisten varastossa jäljellä olevien tuotteiden suoramyynnistä, joita ei enää voida pakata uudelleen vuosi-inventaarin tai interventioonoton jälkeen tehtävän tarkastuksen yhteydessä tehdyn silmämääräisen tarkastuksen jälkeen; d) tilikauden viimeinen päivä, kun on kyse delegoidun asetuksen (EU) 2022/127 4 artiklan 2 kohdassa tarkoitetun poikkeamarajan ylittävistä hävikeistä.

19 artikla Julkisen intervention osalta rahoitettava määrä 1. Määrä, joka rahoitetaan delegoidun asetuksen (EU) N:o 906/2014 2 artiklassa tarkoitettujen interventiotoimenpiteiden yhteydessä, on määritettävä sen kirjanpidon perusteella, jonka maksajavirasto laatii ja jota se pitää delegoidun asetuksen (EU) 2022/127 3 artiklan 3 kohdan ensimmäisen alakohdan a alakohdan mukaisesti ja johon tämän asetuksen 16 artiklassa tarkoitetut yksittäiset tulot ja menot hyvitetään tai josta ne veloitetaan, ottaen tarvittaessa huomioon maatalouden alakohtaisessa lainsäädännössä vahvistettujen menojen määrät. 2. Niiden mallien perusteella, jotka komissio on asettanut jäsenvaltioiden käyttöön tietojärjestelmien kautta, maksajavirastojen tai, tapauksen mukaan, koordinointielinten on toimitettava komissiolle kuukausittain ja vuosittain sähköisesti julkisen varastoinnin menojen rahoittamiseen tarvittavat tiedot sekä julkisen varastoinnin menojen ja tulojen perusteena olevat tilit taulukkomuodossa 10 artiklan 1 kohdassa säädettyyn päivään mennessä ja 33 artiklan 2 kohdassa säädetyssä määräajassa.

20 artikla Julkisen intervention meno- ja tuloilmoitukset 1. Maataloustukirahastosta saatava rahoitus kattaa delegoidun asetuksen (EU) N:o 906/2014 2 artiklassa tarkoitettujen interventiotoimenpiteiden osalta maksajaviraston toimittamien tietojen perusteella laskettujen, interventiotoimenpiteistä mahdollisesti saaduilla tuloilla vähennettyjen ja komission käyttöön ottamalla tietojärjestelmällä validoitujen ja maksajaviraston tämän asetuksen 12 artiklan mukaisesti laatimaan menoilmoitukseen sisältyvien menojen määrän. 2. Asetuksen (EU) 2021/2116 53 artiklan mukaisesti takaisin perityt määrät sekä myyjiltä, ostajilta ja varastonpitäjiltä kerätyt tai takaisinperityt määrät, jotka täyttävät mainitun asetuksen 45 artiklassa vahvistetut perusteet, on ilmoitettava maataloustukirahaston talousarvioon tämän asetuksen 10 artiklan 2 kohdan a alakohdan mukaisesti.

3 Jakso

Maaseuturahaston kirjanpito

21 artikla Rahoitustarpeiden ennakointi Jäsenvaltioiden on toimitettava komissiolle kunkin asetuksen (EU) 2021/2115 118 artiklassa tarkoitetun YMP:n strategiasuunnitelman osalta asetuksen (EU) 2021/2116 90 artiklan 1 kohdan ensimmäisen alakohdan c alakohdan ii alakohdan mukaisesti kahdesti vuodessa viimeistään 31 päivänä tammikuuta ja 31 päivänä elokuuta ennakkoarviot määristä, jotka maaseuturahastosta on tarkoitus rahoittaa asianomaisena varainhoitovuonna. Lisäksi jäsenvaltioiden on toimitettava päivitetty arvio seuraavan varainhoitovuoden rahoituspyynnöistään. Ennakkoarviot ja päivitetyt arviot on toimitettava mallin perusteella, jonka komissio on asettanut jäsenvaltioiden saataville tietojärjestelmien kautta.

22 artikla Menoilmoitukset 1. Maksajavirastojen on ilmoitettava menot ja takaisin perityt määrät kunkin maaseudun kehittämisen interventiotyypin ja asetuksen (EU) 2021/2115 118 artiklassa tarkoitetun YMP:n strategiasuunnitelman mukaisen teknisen avun osalta kunkin tämän artiklan 2 kohdassa tarkoitetun viitekauden osalta käyttäen mallia, jonka komissio on asettanut jäsenvaltioiden saataville tietojärjestelmien kautta. Maksajavirastojen on kunkin YMP:n strategiasuunnitelman osalta ilmoitettava menoilmoituksessa ainakin seuraavat tiedot: a) tukikelpoisten julkisten menojen määrä, lukuun ottamatta asetuksen (EU) 2021/2115 115 artiklan 5 kohdassa tarkoitettua kansallista lisärahoitusta, jonka osalta maksajavirasto on tosiasiallisesti maksanut vastaavan maaseuturahaston rahoitusosuuden kunkin tämän artiklan 2 kohdassa tarkoitetun viitekauden aikana; b) asetuksen (EU) 2021/2116 32 artiklan 4 ja 5 kohdassa tarkoitetut rahoitusvälineitä koskevat tiedot; c) lisätiedot asetuksen (EU) N:o 2021/2116 44 artiklan 3 kohdassa tarkoitetuista tuensaajille maksetuista ennakoista; d) tämän artiklan 2 kohdassa tarkoitetulla kuluvalla viitekaudella takaisinperitty määrä YMP:n strategiasuunnitelman osalta; e) tämän artiklan 2 kohdassa tarkoitetulla kuluvalla viitekaudella maaseuturahaston maaseudun kehittämisohjelmien osalta vuodesta 2007 alkaen takaisin peritty määrä, josta jäsenvaltioiden ei enää tarvitse lähettää välivaiheen menoilmoituksia; f) tekniseen apuun liittyvät määrät. Toteutetuissa ja maaseuturahastolle ilmoitettavissa menoissa on otettava huomioon seuraamukset, joita sovelletaan jäsenvaltioiden hallinto- ja valvontajärjestelmissä noudattamatta jättämisen tapauksessa. 2. Kun komissio on hyväksynyt YMP:n strategiasuunnitelman, jäsenvaltioiden on asetuksen (EU) 2021/2116 90 artiklan 1 kohdan ensimmäisen alakohdan c alakohdan i alakohdan mukaisesti toimitettava komissiolle menoilmoituksensa noudattaen seuraavia määräaikoja: a) viimeistään 30 päivänä huhtikuuta 1 päivän tammikuuta ja 31 päivän maaliskuuta välisenä aikana toteutuneiden menojen osalta; b) viimeistään 31 päivänä heinäkuuta 1 päivän huhtikuuta ja 30 päivän kesäkuuta välisenä aikana toteutuneiden menojen osalta; c) viimeistään 10 päivänä marraskuuta 1 päivän heinäkuuta ja 15 päivän lokakuuta välisenä aikana toteutuneiden menojen osalta; d) viimeistään 31 päivänä tammikuuta 16 päivän lokakuuta ja 31 päivän joulukuuta välisenä aikana toteutuneiden menojen osalta. Jos jäsenvaltiossa YMP:n strategiasuunnitelman toteuttaa useampi kuin yksi maksajavirasto, koordinointielimen on varmistettava, että menoilmoitukset toimitetaan samana päivänä. Kuitenkin kaikki maksut, jotka maksajavirastot maksavat tuensaajille asetuksen (EU) 2021/2115 86 kohdan mukaisesti tämän kohdan ensimmäisessä alakohdassa määritellyn viimeisen kauden päättymiseen asti ennen kyseisen asetuksen 118 artiklassa tarkoitetun YMP:n strategiasuunnitelman hyväksymistä, ovat jäsenvaltion vastuulla, ja ne on ilmoitettava komissiolle ensimmäisessä menoilmoituksessa kyseisen suunnitelman hyväksymisen jälkeen. Tämän artiklan 1 kohdan toisen alakohdan d ja e alakohdassa tarkoitetut vastaavan kauden takaisin perityt määrät on myös ilmoitettava kyseisessä ilmoituksessa. Samaa sääntöä sovelletaan soveltuvin osin, kun on kyse asetuksen (EU) 2021/2115 119 artiklassa tarkoitetusta YMP:n strategiasuunnitelman muuttamisesta, lukuun ottamatta tämän asetuksen 23 artiklassa tarkoitettuja rahoitussuunnitelman tarkistuksia. Asetuksen (EU) 2021/1060 58 artiklan ja asetuksen (EU) 2021/2115 80 artiklan mukaisesti perustettujen rahoitusvälineiden osalta menot on ilmoitettava varainhoitovuonna, jona asetuksen (EU) 2021/2116 32 artiklan 3 ja 4 kohdassa tarkoitetut edellytykset täyttyvät ja maksajavirasto on toteuttanut ne ennen varainhoitovuoden loppua. Kaikki tämän artiklan mukaisesti vaaditut taloudelliset tiedot on ilmoitettava euroina.

23 artikla Maksettavan määrän laskeminen 1. Unionin rahoitusosuus, joka maksetaan tukikelpoisten julkisten menojen osalta, lukuun ottamatta asetuksen (EU) 2021/2115 115 artiklan 5 kohdassa tarkoitettua kansallista lisärahoitusta, mainitaan viitekauden ensimmäisenä päivänä voimassa olevassa rahoitussuunnitelmassa ja lasketaan kyseisen asetuksen 118 artiklassa tarkoitettujen YMP:n strategiasuunnitelmien osalta seuraavasti: a) kunkin tämän asetuksen 22 artiklan 2 kohdassa tarkoitetun viitekauden osalta asetuksen (EU) 2021/2115 91 artiklassa säädetyn maaseuturahaston rahoitusosuuden perusteella, jonka komissio on hyväksynyt mainitun asetuksen 118 artiklan mukaisesti; b) asetuksen (EU) 2021/2115 155 artiklassa tarkoitettujen tiettyjen tukikelpoisten menotyyppien osalta kaudella 2023–2027 YMP:n strategiasuunnitelmassa vahvistetun intervention rahoitusosuuden perusteella ja kyseisessä artiklassa säädetyin edellytyksin; c) tekninen apu kiinteämääräisen rahoituksen perusteella asetuksen (EU) 2021/2115 94 artiklan 2 kohdan mukaisesti. Laskelmassa on otettava huomioon kyseistä kautta koskevassa menoilmoituksessa ilmoitetut unionin rahoitusosuuteen tehdyt oikaisut. 2. Jos YMP:n strategiasuunnitelmalle maksettavan unionin rahoitusosuuden yhteenlaskettu määrä ylittää maaseuturahaston osalta interventiotyypille varatun määrän, maksettavaa määrää vähennetään kyseiselle interventiotyypille varattuun määrään saakka, sanotun kuitenkaan rajoittamatta asetuksen (EU) 2021/2116 30 artiklan 2 kohdassa säädetyn enimmäismäärän soveltamista. Mahdollinen tämän vuoksi rahoituksen ulkopuolelle jäävä unionin rahoitusosuus voidaan maksaa myöhemmin edellyttäen, että jäsenvaltio on esittänyt tarkistetun rahoitussuunnitelman ja komissio on hyväksynyt sen.

24 artikla Talousarviositoumusten vapauttaminen ilman eri toimenpiteitä Jos jäsenvaltio ei toimita tarkistettua rahoitussuunnitelmaa asetuksen (EU) 2021/2116 34 artiklan 6 kohdan mukaisesti ja siihen liittyvää YMP:n strategiasuunnitelman muutosta 30 päivään kesäkuuta mennessä, komissio vähentää kullekin interventiotyypille myönnettyjä määriä suhteellisesti muuttamalla jäsenvaltion YMP:n strategiasuunnitelman hyväksymispäätöstä viimeistään 30 päivänä syyskuuta.

4 Jakso

Rahastoja koskevat yhteiset säännökset

25 artikla Tietojen ja asiakirjojen sähköinen vaihto 1. Komissio määrittää tietojärjestelmät, jotka mahdollistavat asiakirjojen ja tietojen sähköisen vaihdon jäsenvaltioiden kanssa, kun on kyse asetuksen (EU) 2021/2116 90 artiklassa säädettyjen tietojen toimittamisesta ja tutkimisesta, mukaan lukien tarvittavat soveltamissäännöt. Se ilmoittaa jäsenvaltioille maatalousrahastojen komitean välityksellä kyseisten järjestelmien täytäntöönpanoa koskevista yleisistä järjestelyistä. 2. Edellä 1 kohdassa tarkoitettujen tietojärjestelmien avulla on voitava käsitellä erityisesti a) maksutapahtumien edellyttämiä tietoja, varsinkin niitä, jotka koskevat maksajavirastojen vuotuisia tilitietoja, ilmoituksia menoista ja käyttötarkoitukseensa sidotuista tuloista sekä tietojen ja asiakirjojen toimittamista, joista säädetään delegoidun asetuksen (EU) 2022/127 3 artiklassa ja tämän asetuksen 8, 10, 11, 12, 14, 18, 19, 21, 22, 23 ja 32 artiklassa; b) yhteistä etua koskevia asiakirjoja, jotka mahdollistavat kuukausittaisten ja välimaksuja koskevien menoilmoitusten sekä vuotuisten tilitietojen seurannan sekä niihin tietoihin ja asiakirjoihin tutustumisen, jotka maksajavirastojen on asetettava komission käyttöön; c) unionin sääntöjä ja komission ohjeita, jotka koskevat yhteisen maatalouspolitiikan rahoitusta asetuksen (EU) 2021/2116 mukaisesti hyväksyttyjen ja nimettyjen viranomaisten toimesta, sekä ohjeita, jotka koskevat asiaankuuluvan lainsäädännön yhdenmukaista soveltamista. 3. Komissio asettaa tietojärjestelmien välityksellä jäsenvaltioiden saataville mallit 10, 18, 19, 21, 22, 23 ja 32 artiklassa tarkoitettujen asiakirjojen muodosta ja sisällöstä. Komissio mukauttaa ja päivittää kyseisiä malleja ilmoitettuaan asiasta maatalousrahastojen komitealle. 4. Edellä 1 kohdassa tarkoitetut tietojärjestelmät voivat sisältää välineet, joita tietojen säilyttäminen ja komission suorittama rahastojen tilien hallinnointi edellyttävät. 5. Maksutapahtumia koskevat tiedot on toimitettava, tallennettava ja päivitettävä 1 kohdassa tarkoitettuihin tietojärjestelmiin maksajavirastojen vastuulla taikka itse maksajavirastojen toimesta tai sellaisten tahojen toimesta, joille tämä tehtävä on siirretty, tarvittaessa asetuksen (EU) 2021/2116 9 artiklan 4 kohdan ja 10 artiklan mukaisesti hyväksyttyjen koordinointielinten välityksellä. 6. Jos asetuksen (EU) 2021/2116 90 artiklan 1 kohdan c alakohdan i ja iii alakohdan nojalla lähetetty asiakirja tai tietojärjestelmien menettely edellyttää valtuutetun henkilön allekirjoitusta tai hyväksyntää yhdessä tai useammassa menettelyn vaiheessa, kyseinen pakollinen sähköinen allekirjoitus tai hyväksyntä on tehtävä asetuksen (EU) N:o 910/2014 mukaisesti. 7. Sähköiset ja digitoidut asiakirjat on säilytettävä delegoidun asetuksen (EU) 2022/127 3 artiklan 3 kohdan ensimmäisen alakohdan a alakohdassa säädetyn ajan. 8. Jos tietojärjestelmissä tai tietoliikenneyhteyksissä on toimintahäiriöitä, jäsenvaltio voi komission ennakkosuostumuksella toimittaa asiakirjat jossain muussa muodossa komission vahvistamin edellytyksin.

26 artikla Rahastojen menojen korvaamista koskevat vaatimukset 1. Hyväksyttyjen maksajavirastojen tai hyväksyttyjen koordinointielinten on tehtävä rahastojen menoilmoitukset jäsenneltyinä tietoina käyttäen mallia, jonka komissio on asettanut jäsenvaltioiden saataville tietojärjestelmien kautta. 2. Tietyn kauden osalta ilmoitetuissa maataloustukirahaston ja maaseuturahaston menoissa ja maataloustukirahaston käyttötarkoitukseensa sidotuissa tuloissa voi olla oikaisuja saman varainhoitovuoden edellisillä ilmoitusjaksoilla ilmoitettuihin tietoihin. 3. Varainhoitovuodelta veloitettavia maataloustukirahaston ja maaseuturahaston menoja ja käyttötarkoitukseensa sidottuja tuloja, joita ei ole sisällytetty kuukausittaisiin ilmoituksiin ja välimaksuja koskeviin ilmoituksiin, voidaan oikaista ainoastaan vuotuisessa tilinpäätöksessä, joka toimitetaan komissiolle asetuksen (EU) 2021/2116 90 artiklan 1 kohdan ensimmäisen alakohdan c alakohdan iii alakohdan mukaisesti. 4. Komissio maksaa määrärahojen rajoissa unionin rahoitusosuuden kunkin jäsenvaltion avaamalle tilille tai avaamille tileille. 5. Jäsenvaltioiden on ilmoitettava komissiolle tilin nimi tai numero komission osoittamassa muodossa.

27 artikla Maksujen keskeyttäminen Täytäntöönpanosäädöksissä, joissa määritetään asetuksen (EU) 2021/2116 21 artiklan 3 kohdassa tarkoitetut kuukausimaksut tai mainitun asetuksen 32 artiklassa tarkoitetut välimaksut, on otettava huomioon maksujen keskeyttäminen, josta on päätetty mainitun asetuksen 40 artiklan 1 ja 2 kohdan, 41 artiklan 2 kohdan ja 42 artiklan 2 kohdan mukaisesti.

28 artikla Monivuotiseen tuloksellisuuden seurantaan liittyvät toimintasuunnitelmat 1. Arvioituaan perustelut, jotka jäsenvaltio on toimittanut asetuksen (EU) 2021/2115 135 artiklassa tarkoitetun tulosten tarkastelun yhteydessä, komissio voi pyytää asianomaista jäsenvaltiota toimittamaan asetuksen (EU) 2021/2116 41 artiklassa tarkoitetun toimintasuunnitelman. Jäsenvaltion on toimitettava toimintasuunnitelma kahden kuukauden kuluessa komission pyynnön vastaanottamisesta. Mainitussa toimintasuunnitelmassa jäsenvaltion on ehdotettava konkreettisia korjaavia toimia puutteiden korjaamiseksi ja YMP:n strategiasuunnitelman tuloksellisuuteen vaikuttavien interventioiden yksilöimiseksi, erityisesti siltä osin kuin on kyse poikkeamisesta välitavoitteista, jotka on asetettu asetuksen (EU) 2021/2115 6 artiklan 1 kohdassa vahvistettujen erityistavoitteiden saavuttamiseksi. Korjaavat toimet on kuvattava riittävän yksityiskohtaisesti, jotta komissio voi arvioida, onko toimintasuunnitelma asianmukainen kyseisten puutteiden korjaamiseksi, mukaan lukien tarvittaessa toimet kyseisten interventioiden tuloksellisuuden parantamiseksi. 2. Jäsenvaltion on asetettava kullekin toimelle suunniteltu täytäntöönpanon määräaika, joka ei saa olla myöhäisempi kuin kaksi vuotta toimintasuunnitelman käynnistämisajankohdasta. Jotta toimintasuunnitelman täytäntöönpanon odotettua aikataulua voidaan tarkastella uudelleen, jäsenvaltion on myös otettava käyttöön kyseiseen määräaikaan liittyviä edistymisindikaattoreita vähintään kolmen kuukauden välein toimintasuunnitelman koko keston ajan. 3. Kahden kuukauden kuluessa siitä, kun komissio on vastaanottanut toimintasuunnitelman asianomaiselta jäsenvaltiolta, komissio ilmoittaa tarvittaessa kyseiselle jäsenvaltiolle kirjallisesti vastustavansa toimitettua toimintasuunnitelmaa ja pyytää sen muuttamista. Asianomaisen jäsenvaltion on annettava lisäselvityksiä tai toimitettava päivitetty toimintasuunnitelma kahden kuukauden kuluessa komission huomautusten vastaanottamisesta. 4. Edellä 3 kohdassa tarkoitetun määräajan jälkeen komissio ilmoittaa jäsenvaltiolle kirjallisesti kahden kuukauden kuluessa, katsooko se, että toimintasuunnitelma on riittävä YMP:n strategiasuunnitelman tuloksellisuuteen vaikuttavien puutteiden korjaamiseksi. Jos arvio on myönteinen, toimintasuunnitelman täytäntöönpanon aloittamispäiväksi katsotaan se, kun jäsenvaltio on vastaanottanut kyseisen arvion. Aloittamispäivä ei rajoita asianomaisen jäsenvaltion mahdollisuutta aloittaa korjaavien toimien toteuttaminen aikaisemmin. Jos arvio on kielteinen, komissio ilmoittaa asianomaiselle jäsenvaltiolle aikomuksestaan keskeyttää maksut asetuksen (EU) 2021/2116 41 artiklan 2 kohdassa tarkoitetulla tavalla. 5. Jäsenvaltioiden on laadittava toimintasuunnitelmat ja raportoitava niiden täytäntöönpanon edistymisestä sen mallin mukaisesti, jonka komissio toimittaa vuotuisen tuloksellisuuskertomuksen toimittamisen yhteydessä asetuksen (EU) 2021/2116 9 artiklan 3 kohdan ensimmäisen alakohdan b alakohdan mukaisesti. Mallin on oltava saatavilla ja sitä on käytettävä sähköisessä muodossa.

29 artikla Hallintojärjestelmien puutteisiin liittyvät toimintasuunnitelmat 1. Jäsenvaltion on toimitettava asetuksen (EU) 2021/2116 42 artiklassa tarkoitettu toimintasuunnitelma kahden kuukauden kuluessa komission pyynnön vastaanottamisesta. Asianomaisen jäsenvaltion on toimintasuunnitelmassaan ehdotettava konkreettisia toimia kunkin komission ilmoittaman vakavan puutteen korjaamiseksi. Korjaavat toimet on kuvattava asianmukaisesti siten, että komissio voi arvioida, onko toimintasuunnitelma riittävä puutteiden korjaamiseksi. 2. Jäsenvaltion on asetettava kullekin toimelle suunniteltu täytäntöönpanon määräaika, joka ei saa olla myöhäisempi kuin kaksi vuotta toimintasuunnitelman käynnistämisajankohdasta. Jotta edistymisindikaattoreita voidaan tarkastella uudelleen, jäsenvaltion on myös asetettava kyseistä määräaikaa koskevia välitavoitteita vähintään kolmen kuukauden välein toimintasuunnitelman koko keston ajan. 3. Kahden kuukauden kuluessa siitä, kun komissio on vastaanottanut toimintasuunnitelman asianomaiselta jäsenvaltiolta, komissio ilmoittaa tarvittaessa kyseiselle jäsenvaltiolle kirjallisesti vastustavansa toimitettua toimintasuunnitelmaa ja pyytää sen muuttamista. Jäsenvaltion on annettava lisäselvityksiä tai toimitettava päivitetty toimintasuunnitelma kahden kuukauden kuluessa komission huomautusten vastaanottamisesta. Asianmukaisesti perustelluissa tapauksissa tätä määräaikaa voidaan pidentää. 4. Komissio ilmoittaa arvioinnistaan kirjallisesti 3 kohdassa tarkoitetun tietojenvaihdon jälkeen ja viimeistään kahden kuukauden kuluttua siitä, kun se on saanut viimeisimmän ilmoituksen jäsenvaltiolta. Jos arvio on myönteinen, toimintasuunnitelman täytäntöönpanon aloittamispäiväksi katsotaan se, kun jäsenvaltio on vastaanottanut kyseisen arvion. Aloittamispäivä ei rajoita asianomaisen jäsenvaltion mahdollisuutta aloittaa korjaavien toimien toteuttaminen aikaisemmin. Jos arvio on kielteinen selvästi riittämättömän toimintasuunnitelman vuoksi, komissio ilmoittaa asianomaiselle jäsenvaltiolle aikomuksestaan keskeyttää maksut asetuksen (EU) 2021/2116 42 artiklan 2 kohdassa tarkoitetulla tavalla. 5. Jos toimintasuunnitelman täytäntöönpanossa ei ole edistytty riittävästi tai jos sitä ei ole toimitettu komission kirjallisen pyynnön mukaisesti, komissio ilmoittaa asianomaiselle jäsenvaltiolle aikomuksestaan keskeyttää maksut asetuksen (EU) 2021/2116 42 artiklan 2 kohdassa tarkoitetulla tavalla. 6. Asetuksen (EU) 2021/2116 68 artiklan 3 kohdassa, 69 artiklan 6 kohdassa ja 70 artiklan 2 kohdassa tarkoitetuissa laadunarviointiraporteissa havaittujen toistuvien vakavien puutteiden osalta komissio pyytää kyseisen asetuksen 42 artiklan 1 kohdan mukaisesti toimintasuunnitelmaa, jos toisena peräkkäisenä vuonna havaitaan samoja puutteita, joita ei ole korjattu. 7. Jäsenvaltioiden on laadittava toimintasuunnitelmat ja raportoitava edistymisestä niiden täytäntöönpanossa komission toimittaman mallin mukaisesti. Mallin on oltava saatavilla ja sitä on käytettävä sähköisessä muodossa.

III LUKU

Tilien tarkastaminen ja hyväksyminen

1 Jakso

Saatavien perintä

30 artikla Aiheettomasti suoritettujen maksujen takaisinperintä 1. Sääntöjenvastaisuuden tai laiminlyönnin vuoksi aiheettomasti suoritettujen maksujen osalta jäsenvaltioiden on perustettava järjestelmä, jolla varmistetaan, että tuensaajille esitetään perintäpyyntö kohtuullisen ajan kuluessa siitä, kun tapauksen mukaan maksajavirasto tai takaisinperinnästä vastaava elin on vastaanottanut valvontakertomuksen tai vastaavan asiakirjan, jossa todetaan, että sääntöjenvastaisuus on tapahtunut. Järjestelmällä on varmistettava, että vastaavat määrät kirjataan perintäpyynnön yhteydessä maksajaviraston velallisluetteloon. 2. Jäsenvaltioilla on oltava käytössä järjestelmä, jolla varmistetaan, että takaisinperintämenettelyt, mukaan lukien koron laskeminen asetuksen (EU) 2021/2116 59 artiklan 1 kohdassa tarkoitettujen sovellettavien kansallisten lakien, asetusten ja hallinnollisten määräysten mukaisesti, aiheettomasti maksettujen määrien kuittaaminen ja täytäntöönpano, käynnistetään ja niitä seurataan oikea-aikaisesti. Velan seuranta sovellettavan kansallisen perintämenettelyn mukaisesti on varmistettava, ja takaisin perityt määrät on palautettava rahastoille viipymättä. 3. Rahastoihin kohdistuva velka voidaan oikaista vain, jos lopullisessa hallinnollisessa tai oikeudellisessa asiakirjassa todetaan, ettei sääntöjenvastaisuuksia havaita. 4. Jäsenvaltioiden on perusteltava asianmukaisesti velan poistaminen kirjanpidosta ja päätös olla jatkamatta velan perintää sovellettavien kansallisten sääntöjen mukaisesti.

31 artikla Periminen kuittaamalla Jäsenvaltioiden on kuitattava tuensaajan kansallisen lainsäädännön mukaisesti todetusta sääntöjenvastaisuudesta johtuvat aiheettomasti maksetut määrät velan takaisinperinnästä vastaavan maksajaviraston kyseiselle tuensaajalle tulevaisuudessa suorittamista maksuista, sanotun kuitenkaan rajoittamatta muiden kansallisessa lainsäädännössä säädettyjen täytäntöönpanotoimien soveltamista.

2 Jakso

Tilien tarkastaminen ja hyväksyminen

32 artikla Vuotuisen tilinpäätöksen sisältö 1. Asetuksen (EU) 2021/2116 90 artiklan 1 kohdan ensimmäisen alakohdan c alakohdan iii alakohdassa tarkoitetun tilinpäätöksen on sisällettävä a) mainitun asetuksen 45 artiklassa tarkoitetut käyttötarkoitukseensa sidotut tulot; b) unionin talousarvion momenttien ja alamomenttien mukaiset yhteenvedot maataloustukirahaston menoista sen jälkeen, kun niistä on vähennetty kaikki varainhoitovuoden lopussa takaisin perimättä olevat aiheettomasti maksetut määrät, lukuun ottamatta tämän kohdan f alakohdassa tarkoitettuja määriä, niihin liittyvät korot mukaan luettuina; c) maaseuturahaston menot kutakin ohjelmaa, toimenpidettä tai soveltuvin osin interventiotyyppiä, ja erillistä rahoitusosuutta kohden. Vuotuisen tilinpäätöksen on sisällettävä myös tiedot takaisinperityistä määristä. Kaikki ohjelman tai YMP:n strategiasuunnitelman päätökseen saattamisen jälkeen takaisin perimättä olevat aiheettomasti maksetut määrät, lukuun ottamatta tämän kohdan f alakohdassa tarkoitettuja määriä, sekä niihin liittyvät korot, on vähennettävä kyseisen varainhoitovuoden menoista; d) taulukko momentti- ja alamomenttikohtaisista tai maaseuturahaston tapauksessa ohjelmakohtaisista tai soveltuvin osin toimenpidekohtaisista ja interventiotyyppikohtaisista sekä erillistä rahoitusosuutta ja kohdealaa koskevista eroista vuotuisessa tilinpäätöksessä ja samaa kautta koskevissa asiakirjoissa, joihin viitataan maataloustukirahaston osalta tämän asetuksen 10 artiklan 2 kohdassa ja maaseuturahaston osalta tämän asetuksen 22 artiklan 2 kohdassa, ilmoitettujen menojen ja käyttötarkoitukseensa sidottujen tulojen välillä, sekä jokaista eroa koskeva selvitys; e) erillisinä ilmoitetut määrät Euroopan parlamentin ja neuvoston asetuksen (EU) N:o 1306/2013 (16) 54 artiklan 2 kohdan ensimmäisen alakohdan ja 3 kohdan mukaisesti toisaalta asianomaisen jäsenvaltion ja toisaalta unionin vastattavina olevista määristä, jotka liittyvät i) Euroopan parlamentin ja neuvoston asetuksen (EU) N:o 1307/2013 (17) mukaisista tukijärjestelmistä aiheutuneisiin menoihin ja maksettuihin tukiin kalenterivuoden 2022 osalta ja sitä ennen; ii) toimenpiteisiin, joista säädetään asetuksissa (EU) N:o 228/2013, (EU) N:o 229/2013, (EU) N:o 1308/2013 ja (EU) N:o 1144/2014 31 päivään joulukuuta 2022 saakka; iii) tukeen Euroopan parlamentin ja neuvoston asetuksen (EU) 2021/2117 (18) 5 artiklan 6 kohdassa tarkoitetuille hedelmä- ja vihannesalan hyväksyttyjen tuottajaorganisaatioiden tai niiden yhteenliittymien toimintaohjelmille ja 7 kohdassa tarkoitetuille viinialan tukiohjelmille asetuksen (EU) N:o 1308/2013 nojalla 31 päivän joulukuuta 2022 jälkeen toteutetuista toimista aiheutuneiden menojen ja suoritettujen maksujen osalta asetuksen (EU) 2021/2117 5 artiklan 6 kohdan c alakohdan mukaisesti toimintaohjelmien tai 7 kohdan mukaisesti tukiohjelmien päättymiseen saakka; iv) tuloihin, jotka on ilmoitettu komission asetuksen (EU) N:o 1305/2013, neuvoston asetuksen (EY) N:o 1698/2005 (19) ja komission asetuksen (EY) N:o 27/2004 (20) nojalla hyväksymien maaseudun kehittämisohjelmien täytäntöönpanon yhteydessä; f) tämän asetuksen liitteessä V olevan mallin mukaisessa taulukossa esitetty ote varainhoitovuoden lopussa neuvoston asetuksen (EY, Euratom) N:o 2988/95 (21) 1 artiklan 2 kohdassa tarkoitettujen sääntöjenvastaisuuksien seurauksena edelleen takaisin perittävänä olevista aiheettomasti maksetuista määristä, unionin alakohtaisissa säännöissä asetetut seuraamukset ja korot mukaan luettuina; Tämän kohdan e alakohdassa tarkoitettujen menojen osalta otteet aiheettomasti maksetuista maksuista on esitettävä täytäntöönpanoasetuksen (EU) N:o 908/2014 liitteessä II olevan mallin mukaisessa taulukossa; g) ote täytäntöönpanoasetuksen (EU) 908/2014 liitteessä III esitetyn mallin mukaisessa velallisluettelossa e alakohdassa tarkoitettujen menojen osalta olevista takaisin perittävistä ja maataloustukirahastolle tai maaseuturahastolle hyvitettävistä, muista kuin tämän kohdan b, c, e ja f alakohdassa tarkoitetuista määristä, niihin liittyvät seuraamukset ja korot mukaan luettuina; h) yhteenveto interventiotoimista ja maininta varastojen määrästä ja sijainnista varainhoitovuoden lopussa; i) vahvistus siitä, että menot, käyttötarkoitukseensa sidotut tulot sekä kutakin interventiovarastoista tapahtuvaa siirtoa koskevat tiedot säilytetään maksajaviraston tiedostoissa ja kirjanpidossa; j) jäsenvaltioiden tuensaajille maksamien käyttämättömien tai tarkastamattomien kumuloituneiden ennakoiden lopputase varainhoitovuoden lopussa, maataloustukirahaston tapauksessa toimenpidekohtaisesti ja maaseuturahaston tapauksessa ohjelmakohtaisesti tai soveltuvin osin interventiotyypeittäin ja rahoitusvälineet mainiten. Rahoitusvälineiden osalta lopputase sisältää komission ennakkoina maksamat määrät asetuksen (EU) 2021/2116 32 artiklan 4 kohdan a alakohdan mukaisesti ja joita jäsenvaltiot eivät ole käyttäneet lopullisille vastaanottajille tai niiden hyväksi suoritettaviin maksuihin ja joita ei ole sidottu vakuussopimuksiin tai maksettu hallinnointipalkkioina ja kustannuksina asetuksen (EU) 2021/2115 80 artiklan 5 kohdan mukaisesti. 2. Vuotuinen tilinpäätös on perustana asetuksen (EU) 2021/2115 134 artiklan mukaisesti toimitettavalle vuotuiselle tuloksellisuuskertomukselle.

33 artikla Tietojen toimittaminen 1. Asetuksen (EU) 2021/2116 53 ja 54 artiklan mukaista tilien tarkastamista ja hyväksymistä varten kunkin jäsenvaltion on lähetettävä komissiolle a) tämän asetuksen 32 artiklassa tarkoitetut vuotuiseen tilinpäätökseen sisältyvät tiedot; b) asetuksen (EU) 2021/2116 54 artiklan 1 kohdassa ja asetuksen (EU) 2021/2115 134 artiklassa tarkoitettu vuotuinen tuloksellisuuskertomus; c) todentamisviranomaisen tai -viranomaisten laatimat, tämän asetuksen 5 artiklan 3 ja 4 kohdassa tarkoitetut lausunnot ja kertomukset; d) tämän asetuksen 3 artiklassa tarkoitetut johdon vahvistuslausumat; e) vuotuinen yhteenveto lopullisista tarkastuskertomuksista ja suoritetuista tarkastuksista, mukaan lukien analyysi järjestelmissä havaittujen virheiden ja puutteiden luonteesta ja laajuudesta sekä toteutetuista tai suunnitelluista korjaavista toimista, kuten asetuksen (EU, Euratom) 2018/1046 63 artiklan 5 kohdan b alakohdassa ja asetuksen (EU) 2021/2116 9 artiklan 3 kohdan ensimmäisen alakohdan c alakohdassa säädetään, ja joka toimitetaan tämän asetuksen 3 artiklassa tarkoitetun maksajaviraston johdon vahvistuslausuman kanssa. Jäsenvaltion on komission pyynnöstä toimitettava täydelliset tiedot kaikista tilasto- ja valvontatarkoituksiin tarvittavista kirjanpitotiedoista, jotka liittyvät menoihin asetuksissa (EU) N:o 228/2013, (EU) N:o 229/2013, (EU) N:o 1308/2013 ja (EU) N:o 1144/2014 säädettyjen toimenpiteiden osalta. Komissio määrittää kirjanpitotietojen muodon ja sisällön. 2. Edellä 1 kohdassa tarkoitetut asiakirjat on lähetettävä komissiolle viimeistään sen varainhoitovuoden, jota ne koskevat, päättymistä seuraavan vuoden 15 päivänä helmikuuta. Asiakirjat on toimitettava sähköisesti komission 25 artiklan mukaisesti vahvistamaa muotoa ja vaatimuksia noudattaen. Kyseisissä asiakirjoissa on käytettävä sähköistä allekirjoitusta asetuksessa (EU) N:o 910/2014 tarkoitetulla tavalla. 3. Komission pyynnöstä tai jäsenvaltion aloitteesta tilien hyväksymistä ja tarkastamista koskevia lisätietoja voidaan lähettää komissiolle määräajassa, jonka komissio asettaa ottaen huomioon näiden tietojen toimittamiseen tarvittavan työmäärän. Tällaisten tietojen puuttuessa komissio voi hyväksyä ja tarkastaa tilit niiden tietojen perusteella, jotka sillä on käytettävissään. 4. Komissio voi asianmukaisesti perustelluissa tapauksissa hyväksyä pyynnön tietojen toimittamiseksi myöhemmin, jos pyyntö osoitetaan sille ennen toimittamiselle asetetun määräajan päättymistä.

34 artikla Kirjanpitotietojen säilyttäminen 1. Rahoitettujen menojen ja maataloustukirahaston perimien käyttötarkoitukseensa sidottujen tulojen tositteet on pidettävä komission saatavilla vähintään kolmen vuoden ajan sen vuoden jälkeen, jona komissio tarkastaa ja hyväksyy kyseisen varainhoitovuoden tilit asetuksen (EU) 2021/2116 53 artiklan mukaisesti. 2. Rahoitettujen menojen ja maaseuturahaston perimien käyttötarkoitukseensa sidottujen tulojen tositteet on pidettävä komission saatavilla vähintään kolmen vuoden ajan sen vuoden jälkeen, jona maksajaviraston loppumaksu suoritettiin. 3. Sääntöjenvastaisuuksien tai laiminlyöntien tapauksessa 1 ja 2 kohdassa tarkoitetut tositteet on pidettävä komission saatavilla vähintään kolmen vuoden ajan sen vuoden jälkeen, jona summat on peritty edunsaajalta kokonaisuudessaan takaisin ja tuloutettu rahastoille. 4. Asetuksen (EU) 2021/2115 mukaisesti maataloustukirahaston ja maaseuturahaston yhteydessä ilmoitettuja menoja vastaavia tuotoksia koskevat tositteet on pidettävä komission saatavilla vähintään kolmen vuoden ajan sen vuoden jälkeen, jona YMP:n strategiasuunnitelmien mukaiset lopulliset menot ilmoitetaan asetuksen (EU) 2021/2115 nojalla. 5. Asetuksen (EU) 2021/2116 55 artiklassa säädetyn sääntöjenmukaisuuden tarkastamismenettelyn yhteydessä tämän artiklan 1 ja 2 kohdassa tarkoitetut tositteet on pidettävä komission saatavilla vähintään yhden vuoden ajan sen vuoden jälkeen, jona kyseinen menettely päätettiin, tai jos sääntöjenmukaisuutta koskeva päätös edellyttää Euroopan unionin tuomioistuimen oikeuskäsittelyä, vähintään yhden vuoden ajan sen vuoden jälkeen, jona oikeuskäsittely päättyi. 6. Edellä 1–5 kohdassa tarkoitetut tositteet on pidettävä komission saatavilla joko paperimuodossa, sähköisessä muodossa ja/tai molemmissa edellä mainituissa muodoissa. Asiakirjat voidaan säilyttää pelkästään sähköisessä muodossa vain siinä tapauksessa, että asianomaisen jäsenvaltion kansallinen lainsäädäntö sallii kansallisissa tuomioistuinkäsittelyissä sähköisten asiakirjojen käytön todisteena tilien perustana olevista toimista. Jos asiakirjat säilytetään pelkästään sähköisessä muodossa, siihen käytettävän järjestelmän on oltava delegoidun asetuksen (EU) 2022/127 liitteessä I olevan 3 jakson B kohdan mukainen.

35 artikla Tilien tarkastamis- ja hyväksymismenettely 1. Asetuksen (EU) 2021/2116 53 artiklassa tarkoitetussa komission tekemässä tilien tarkastamista ja hyväksymistä koskevassa päätöksessä on määriteltävä se kussakin jäsenvaltiossa kyseisenä varainhoitovuonna toteutuvien menojen määrä, joka voidaan veloittaa rahastoilta tämän asetuksen 32 artiklassa tarkoitetun tilinpäätöksen ja asetuksen (EU) 2021/2116 39, 40 ja 41 artiklan mukaisten mahdollisten vähentämisten ja keskeyttämisten perusteella. Maaseuturahaston osalta tilien tarkastamista ja hyväksymistä koskevassa päätöksessä määritellyn määrän on sisällettävä varat, jotka asianomainen jäsenvaltio voi kohdentaa uudelleen asetuksen (EU) 2021/2116 57 artiklan mukaisesti. 2. Maataloustukirahastoa koskeva määrä, joka tilien tarkastamista ja hyväksymistä koskevan päätöksen perusteella voidaa